**ΠΡΟΓΡΑΜΜΑ**

**«Gigabit Voucher Scheme»**

**- ΟΔΗΓΟΣ ΠΡΟΓΡΑΜΜΑΤΟΣ -**

**Δράση Εθνικού Σχεδίου Ανάκαμψης και Ανθεκτικότητας Ελλάδα 2.0**

**16818 - «Υποδομές Οπτικών Ινών σε δημόσια κτίρια»**

**Έργο: «Ετοιμότητα Υποδομών σε Έξυπνα Κτίρια»**

**(κωδικός ΟΠΣ ΤΑ 5190259)**

ΠΕΡΙΕΧΟΜΕΝΑ

[Α ΜΕΡΟΣ: Όροι και Προϋποθέσεις 4](#_Toc165446367)

[1 Εισαγωγή 5](#_Toc165446368)

[1.1 Σκοπός και αντικείμενο 5](#_Toc165446369)

[1.2 Βασικοί Ορισμοί 6](#_Toc165446370)

[2 Κριτήρια επιλεξιμότητας 8](#_Toc165446371)

[2.1 Ωφελούμενοι 8](#_Toc165446372)

[2.2 Περιοχή Παρέμβασης 9](#_Toc165446373)

[3 Ελάχιστες απαιτήσεις Υπηρεσίας Gigabit 9](#_Toc165446374)

[4 Εφαρμογή Κανονισμού για τις ενισχύσεις ήσσονος σημασίας 11](#_Toc165446375)

[5 Χρονική διάρκεια και ορόσημα Προγράμματος 12](#_Toc165446376)

[6 Προϋπολογισμός – Ποσό Voucher 13](#_Toc165446377)

[6.1 Προϋπολογισμός Προγράμματος 13](#_Toc165446378)

[6.2 Οικονομική αξία Voucher 13](#_Toc165446379)

[7 Πληρωμές 14](#_Toc165446380)

[7.1 Γενικοί Όροι 14](#_Toc165446381)

[7.2 Δικαιολογητικά 15](#_Toc165446382)

[8 Αρμόδια Όργανα 16](#_Toc165446383)

[9 Ενημέρωση των ενδιαφερομένων 17](#_Toc165446384)

[9.1 Ιστοσελίδα του Προγράμματος 17](#_Toc165446385)

[9.2 Γραφείο Υποστήριξης (Help Desk) του Προγράμματος 17](#_Toc165446386)

[10 Έλεγχοι 18](#_Toc165446387)

[10.1 Διενέργεια δειγματοληπτικών ελέγχων 18](#_Toc165446388)

[10.2 Ποινές 18](#_Toc165446389)

[11 Υποχρεώσεις επικοινωνίας και προβολής 19](#_Toc165446390)

[Β ΜΕΡΟΣ: Διαδικασίες 21](#_Toc165446391)

[12 Διαδικασία υποβολής Αίτησης Έκδοσης Voucher 22](#_Toc165446392)

[12.1 Έλεγχος διαθεσιμότητας Υπηρεσίας Gigabit 22](#_Toc165446393)

[12.2 Επισκόπηση Προσφορών 22](#_Toc165446394)

[12.3 Υποβολή Αίτησης Έκδοσης Voucher 22](#_Toc165446395)

[13 Διαδικασία χρήσης Voucher και ενεργοποίησης Υπηρεσίας Gigabit 24](#_Toc165446396)

[13.1 Επικοινωνία με πάροχο ηλεκτρονικών επικοινωνιών 24](#_Toc165446397)

[13.2 Σύναψη σύμβασης με πάροχο ηλεκτρονικών επικοινωνιών 24](#_Toc165446398)

[13.3 Ενεργοποίηση Υπηρεσίας Gigabit 24](#_Toc165446399)

[13.4 Διακοπή Υπηρεσίας Gigabit 25](#_Toc165446400)

[14 Αυθεντικοποίηση ωφελουμένων στο Πληροφοριακό Σύστημα του Προγράμματος 25](#_Toc165446401)

[15 Πρόσβαση και Διεπαφές Πληροφοριακού Συστήματος από τους Παρόχους ηλεκτρονικών επικοινωνιών 26](#_Toc165446402)

[16 Διαδικασία εγγραφής Παρόχου ηλεκτρονικών επικοινωνιών 26](#_Toc165446403)

[16.1 Προϋποθέσεις εγγραφής Παρόχου 26](#_Toc165446404)

[16.2 Υποβολή δήλωσης εγγραφής Παρόχου 27](#_Toc165446405)

[16.2.1 Βήμα 1: Υποβολή αιτήματος εγγραφής 27](#_Toc165446406)

[16.2.2 Βήμα 2: Ενεργοποίηση Παρόχου ηλεκτρονικών επικοινωνιών 28](#_Toc165446407)

[16.2.3 Βήμα 3: Ορισμός επιπλέον εγκεκριμένων χρηστών – διαγραφή υφιστάμενων χρηστών 28](#_Toc165446408)

[16.3 Διαγραφή Παρόχου από το Πληροφοριακό Σύστημα 28](#_Toc165446409)

[17 Διαδικασία ανάρτησης και έγκρισης Προσφορών των Παρόχων ηλεκτρονικών επικοινωνιών 28](#_Toc165446410)

[17.1 Ανάρτηση των Προσφορών 28](#_Toc165446411)

[17.2 Έγκριση και δημοσιοποίηση Προσφορών 28](#_Toc165446412)

[18 Πληροφορίες και κύκλος ζωής Voucher 29](#_Toc165446413)

[18.1 Βασικές πληροφορίες Voucher 29](#_Toc165446414)

[18.2 Κύκλος ζωής Voucher 30](#_Toc165446415)

[ΠΑΡΑΡΤΗΜΑ Ι: Υπεύθυνη δήλωση στοιχείων πραγματικών δικαιούχων 32](#_Toc165446416)

[ΠΑΡΑΡΤΗΜΑ IΙ: email ενεργοποίησης 33](#_Toc165446417)

[ΠΑΡΑΡΤΗΜΑ IΙI: Υπόδειγμα εκκαθαριστικού – συγκεντρωτικού λογαριασμού 34](#_Toc165446418)

[ΠΑΡΑΡΤΗΜΑ IV: Μη Επιλέξιμοι ΚΑΔ 35](#_Toc165446419)

Α ΜΕΡΟΣ: Όροι και Προϋποθέσεις

# Εισαγωγή

## Σκοπός και αντικείμενο

Το Πρόγραμμα «Gigabit Voucher Scheme», επιχορηγεί την απόκτηση ευρυζωνικής σύνδεσης υπερυψηλής ταχύτητας από νοικοκυριά και μικρο-μεσαίες επιχειρήσεις παρέχοντας επιταγές (Vouchers) που θα διατεθούν για την κάλυψη κόστους απόκτησης της σχετικής υπηρεσίας και ιδιαίτερα του κόστους που αντιστοιχεί στην αρχική σύνδεση (ενδεικτικά κόστος εγκατάστασης της οριζόντιας οπτικής καλωδίωσης για τη διασύνδεση της οριζόντιας ιδιοκτησίας με την υφιστάμενη κάθετη καλωδίωση, κόστος τερματικού εξοπλισμού, κόστος ενεργοποίησης).

Η Ελλάδα εξακολουθεί να παρουσιάζει σημαντική υστέρηση σε σχέση με άλλα κράτη μέλη της Ευρωπαϊκής Ένωσης όσον αφορά στην διαθεσιμότητα και διείσδυση των ευρυζωνικών δικτύων υπερ-υψηλών ταχυτήτων. Πιο συγκεκριμένα, με βάση τον δείκτη DESI (Digital Economy and Society Index) για το έτος 2023, η κάλυψη σταθερών δικτύων υπερ-υψηλών ταχυτήτων (VHCN) ανέρχεται σε 28% έναντι 73% του Ευρωπαϊκού μέσου όρου ενώ η διείσδυση ευρυζωνικών υπηρεσιών ταχύτητας 100 Mbps ή μεγαλύτερης ανέρχεται σε 20% έναντι 55% του Ευρωπαϊκού μέσου όρου κατατάσσοντας την Ελλάδα στην τελευταία θέση μεταξύ των κρατών – μελών στους συγκεκριμένους υπο-δείκτες. Επιπλέον, η διείσδυση υπηρεσιών μέσω υποδομών VHCN εκτιμάται σε πολύ μικρότερα ποσοστά, της τάξης του 7%, καταδεικνύοντας τη σημαντική υστέρηση της χώρας στη διείσδυση των υπηρεσιών αυτών. Οι υλοποιούμενες αλλά και ανακοινωμένες ιδιωτικές και δημόσιες επενδύσεις αναμένεται να αντιμετωπίσουν σε σημαντικό βαθμό το έλλειμα όσον αφορά στη διαθεσιμότητα δικτύων και υπηρεσιών υπερ-υψηλών ταχυτήτων καλύπτοντας σχεδόν το σύνολο της χώρας, Ωστόσο, παρά την αυξημένη διαθεσιμότητα, φαίνεται ότι η μειωμένη ζήτηση εξακολουθεί να παραμένει βασικό πρόβλημα θέτοντας εν αμφιβόλω τον επενδυτικό σχεδιασμό των παρόχων.

Ένα ουσιαστικό πρόβλημα που αντιμετωπίζει η ελληνική αγορά και αποτελεί τροχοπέδη στην βελτίωση της διείσδυσης των ευρυζωνικών υπηρεσιών υπερ-υψηλών ταχυτήτων είναι η απουσία σύγχρονων υποδομών που επιτρέπουν την παροχή των υπηρεσιών αυτών στο μεγαλύτερο μέρος του υφιστάμενου κτιριακού αποθέματος της χώρας. Η πολυπλοκότητα και το υψηλό κόστος για την εγκατάσταση των αναγκαίων υποδομών οριζόντιας καλωδίωσης σε συνδυασμό με το αυξημένο κόστος των ευρυζωνικών υπηρεσιών υπερ-υψηλών ταχυτήτων αποτελούν τους κύριους παράγοντες που οδηγούν σε μειωμένη ζήτηση για ευρυζωνικές υπηρεσίες υπερ-υψηλών ταχυτήτων. Σε συνθήκες υψηλού πληθωρισμού που περιορίζει το διαθέσιμο εισόδημα των νοικοκυριών, η ανάληψη των κατάλληλων δράσεων από την πλευρά της Πολιτείας κρίνεται επιβεβλημένη προκειμένου να διατηρηθεί η δυναμική και να ενισχυθεί περαιτέρω η μετάβαση προς ακόμα υψηλότερες ταχύτητες. Επιπλέον, η παρέμβαση της Πολιτείας για την εξασφάλιση της πρόσβασης των πολιτών σε ευρυζωνικές υπηρεσίες υπερ-υψηλών ταχυτήτων κρίνεται επιβεβλημένη καθώς όπως ανέδειξε η πανδημία του COVID-19 αλλά και η ενεργειακή κρίση, οι σύγχρονες οικονομίες και κοινωνίες είναι ιδιαίτερα ευάλωτες σε αντίστοιχα μείζονας σημασίας γεγονότα. Γεγονότα όπως αυτά αλλάζουν ριζικά τον τρόπο ζωής αλλά και τον ρόλο των ψηφιακών υπηρεσιών και υπηρεσιών συνδεσιμότητας οι οποίες αποτελούν, πλέον, αναπόσπαστο αγαθό για κάθε νοικοκυριό αλλά και εργαλείο για τη καθημερινή λειτουργία των επιχειρήσεων και της οικονομίας.

Το Πρόγραμμα «Gigabit Voucher Scheme» έρχεται να αντιμετωπίσει το πρόβλημα της μειωμένης ζήτησης και δρα συμπληρωματικά με τη δράση «Smart Readiness»[[1]](#footnote-2) προκειμένου να αρθούν εμπόδια που περιορίζουν τη χρήση των υπηρεσιών VHCN από τους πολίτες συμβάλλοντας, έτσι, στην τόνωση της ζήτησης για ευρυζωνικές υπηρεσίες υπερ-υψηλών ταχυτήτων και δημιουργώντας ένα πιο ευνοϊκό επενδυτικό περιβάλλον για τις υλοποιούμενες ιδιωτικές και δημόσιες επενδύσεις για την ανάπτυξη δικτύων.

Συνοπτική παρουσίαση Δράσης

|  |  |
| --- | --- |
| Τίτλος και Περιγραφή Προγράμματος | Gigabit Voucher |
| Τίτλος Δράσης | 16755 –Έξυπνες υποδομές σε κτήρια |
| Στόχος Δράσης (με βάση το Ορόσημο 90) | 120.000 Ιδιωτικά κτήρια |
| Ολοκλήρωση Δράσης | 4o Τρίμηνο 2025 |
| Συνολική Δημόσια Δαπάνη | 80.000.000 € |
| Καθεστώς Ενίσχυσης | Κανονισμός 2831/2023 De Minimis |

## Βασικοί Ορισμοί

Στο πλαίσιο του Προγράμματος υιοθετούνται οι κάτωθι **βασικοί ορισμοί**:

|  |  |
| --- | --- |
| **Ωφελούμενοι** | Όλοι οι πολίτες, καθώς και οι μικρο-μεσαίες επιχειρήσεις (περιλαμβανομένων και των επιτηδευματιών) που δεν διαθέτουν ήδη ευρυζωνική σύνδεση με ταχύτητα download μεγαλύτερη των 100 Mbps και διαμένουν ή έχουν την έδρα τους, αντίστοιχα, σε κτίρια που βρίσκονται στις Περιοχές Παρέμβασης, σύμφωνα με τους όρους του παρόντος Οδηγού. |
| **Πραγματικός Δικαιούχος** | Πραγματικός δικαιούχος (beneficial owner) θεωρείται κάθε φυσικό πρόσωπο στο οποίο πραγματικά ανήκει ή το οποίο ελέγχει πραγματικά μία εταιρική οντότητα ή για λογαριασμό του οποίου διεξάγονται συναλλαγές ή δραστηριότητες μιας εταιρείας. |
| **Υπηρεσία Gigabit** | Η λιανική υπηρεσία ηλεκτρονικών επικοινωνιών οποιασδήποτε μορφής (1- , 2-, 3- ή 4-play) που πληροί σωρευτικά τις ακόλουθες ελάχιστες απαιτήσεις:   * Να διαθέτει είτε ταχύτητα download ≥ 250 Mbps είτε συμμετρική ταχύτητα ≥ 100 Mbps (που απευθύνονται κατά κύριο λόγο σε επιχειρήσεις). Οι ανωτέρω ελάχιστες ταχύτητες[[2]](#footnote-3) θα πρέπει να είναι διαθέσιμες στους ωφελούμενους σε ώρες αιχμής[[3]](#footnote-4). * Να περιλαμβάνει τον απαραίτητο για τη λειτουργία της τερματικό εξοπλισμό του τελικού χρήστη (modem / router) |
| **Πάροχος Ηλεκτρονικών Επικοινωνιών** | Η επιχείρηση που είναι νόμιμα αδειοδοτημένη βάσει του Κανονισμού Γενικών Αδειών της ΕΕΤΤ για την παροχή υπηρεσιών ηλεκτρονικών επικοινωνιών. |
| **Περιοχή Παρέμβασης (του Προγράμματος)** | Η περιοχή που περιλαμβάνει όλα τα κτήρια από τα οποία διέρχεται δίκτυο που αναπτύσσεται μέσω ιδιωτικών ή δημόσιων επενδύσεων που μπορεί να παρέχει ευρυζωνικές υπηρεσίες και στα οποία είναι διαθέσιμες Υπηρεσίες Gigabit σύμφωνα με τους όρους του παρόντος Οδηγού. |
| **Προσφορά** | Κάθε συγκεκριμένη εμπορικά διαθέσιμη υπηρεσία λιανικής που προσφέρεται από κάποιον Πάροχο ηλεκτρονικών επικοινωνιών και πληροί τα ανωτέρω κριτήρια της Υπηρεσίας Gigabit. |
| **Χάρτης Ευρυζωνικότητας και Μητρώο Δικτύων (ΧΕΜΔ)** | Το Πληροφοριακό Σύστημα του Υπουργείου Ψηφιακής Διακυβέρνησης όπου οι Πάροχοι Ηλεκτρονικών Επικοινωνιών υποβάλλουν στοιχεία. |
| **Voucher** | Άυλη επιταγή συγκεκριμένης ονομαστικής αξίας με τη μορφή οκταψήφιου κωδικού, που εκδίδεται μέσω του Πληροφοριακού Συστήματος του Προγράμματος και αντιστοιχεί σε μέρος του κόστους απόκτησης μιας Υπηρεσίας Gigabit. Το Voucher εκδίδεται επ’ ονόματι του Ωφελούμενου και δύναται να χρησιμοποιηθεί για την απόκτηση μιας Υπηρεσίας Gigabit εκ των εγκεκριμένων Προσφορών των Παρόχων ηλεκτρονικών επικοινωνιών, που έχουν πιστοποιηθεί στο Πληροφοριακό Σύστημα της Δράσης, σύμφωνα με τους όρους του παρόντος οδηγού. |
| **Φορέας Υλοποίησης** | Η «Κοινωνία της Πληροφορίας Μονοπρόσωπη Α.Ε». Στο εξής, στο κείμενο μπορεί να αναφέρεται και ως «ΚτΠ Μ.Α.Ε.». |
| **Φορέας Χρηματοδότησης** | Το Υπουργείο Ψηφιακής Διακυβέρνησης. |
| **Πληροφοριακό Σύστημα** | Το Πληροφοριακό Σύστημα που έχει αναπτυχθεί για τις ανάγκες του παρόντος Προγράμματος και υποστηρίζει την υλοποίηση του Προγράμματος στις διάφορες φάσεις του. |
| **Σήμα Έξυπνης Ετοιμότητας** | Έγγραφο σε μορφή pdf που αποδίδεται από το Φορέα Υλοποίησης και επιβεβαιώνει τη συμμετοχή του κτιρίου στο Πρόγραμμα «SMART READINESS». Το «Σήμα Έξυπνης Ετοιμότητας» περιλαμβάνει τα ακριβή στοιχεία του κτιρίου και τις κατηγορίες των εργασιών που πραγματοποιήθηκαν. Τα κτίρια που διαθέτουν «Σήμα Έξυπνης Ετοιμότητας» θα αποτυπώνονται διακριτά στο ΧΕΜΔ. |
| **Πρόγραμμα «SMART READINESS».** | Πρόγραμμα το οποίο επιχορηγεί την πραγματοποίηση εργασιών που αφορούν στην εγκατάσταση υποδομών που θα διευκολύνουν τη μετατροπή ενός κτιρίου σε «έξυπνο», αλλά και τη διασύνδεση του με δίκτυα κοινής ωφέλειας (ηλεκτρισμός, φυσικό αέριο) μέσω νέων «έξυπνων» μετρητών. |
| **Κωδικός Αριθμός Εθνικού Κτηματολογίου (ΚΑΕΚ) κάθετης ιδιοκτησίας** | Ο αριθμός που προσδιορίζει μοναδικά την κάθετη ιδιοκτησία η οποία έχει συσταθεί επί συγκεκριμένου γεωτεμαχίου και αποτελείται από τον **δωδεκαψήφιο αριθμό του γεωτεμαχίου συνοδευόμενο από τον διψήφιο αύξοντα αριθμό κάθετης ιδιοκτησίας**. |
| **De minimis** | Ο Κανονισμός (ΕΕ) 2831/2023 της Επιτροπής της 18.12.2013 σχετικά με την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης στις ενισχύσεις ήσσονος σημασίας. |
| **Υπουργείο Ευθύνης και Φορέας Χρηματοδότησης** | Το Υπουργείο Ψηφιακής Διακυβέρνησης |
| **ΕΣΑΑ Ελλάδα 2.0.** | Το Εθνικό Σχέδιο Ανάκαμψης και Ανθεκτικότητας Ελλάδα 2.0 εγκρίθηκε στις 13  Ιουλίου 2021 από το  Συμβούλιο Οικονομικών Δημοσιονομικών Θεμάτων της Ευρωπαϊκής Ένωσης  (Ecofin). |
| **Αχρεωστήτως Καταβληθέν Ποσό** | Κάθε δαπάνη στην οποία δεν αντιστοιχεί σε ίσης αξίας παραδοθέν προϊόν, έργο ή υπηρεσία, σύμφωνα με τους όρους της σχετικής απόφασης με την οποία αποκτήθηκε το δικαίωμα αξιοποίησης του Προγράμματος. |
| **Ανάκτηση** | Η επιστροφή των αχρεωστήτως καταβληθέντων ποσών. |
| **Δημόσια Δαπάνη** | Κάθε δημόσια συνεισφορά στη χρηματοδότηση επενδυτικών έργων από τον κρατικό προϋπολογισμό, τον προϋπολογισμό περιφερειακών ή τοπικών αρχών ή τον προϋπολογισμό των Ευρωπαϊκών Κοινοτήτων. |
| **Γνωμοδοτική Επιτροπή** | Επιτροπή που συστήνει ο Φορέας Υλοποίησης για τον έλεγχο των δικαιολογητικών πληρωμής που υποβάλλουν οι Πάροχοι ηλεκτρονικών επικοινωνιών καθώς και την τήρηση των επιμέρους όρων του Προγράμματος. Επίσης, η Γνωμοδοτική Επιτροπή ελέγχει και εγκρίνει τις προσφορές που αναρτούν οι Πάροχοι στο Πληροφοριακό Σύστημα. |

# Κριτήρια επιλεξιμότητας

## Ωφελούμενοι

Ωφελούμενοι του Προγράμματος είναι όλοι οι πολίτες (φυσικά πρόσωπα) και οι μικρομεσαίες επιχειρήσεις (περιλαμβανομένων και των επιτηδευματιών) που δεν διαθέτουν ήδη ευρυζωνική σύνδεση με ταχύτητα download μεγαλύτερη των 100 Mbps και διαμένουν ή έχουν την έδρα/υποκατάστημά τους αντίστοιχα σε κτίρια που βρίσκονται στις Περιοχές Παρέμβασης. Όσον αφορά στις μικρο-μεσαίες επιχειρήσεις, προκειμένου να είναι ωφελούμενοι του Προγράμματος θα πρέπει να δραστηριοποιούνται στους τομείς του πεδίου εφαρμογής του άρθρου 1 του Κανονισμού (ΕΚ) 2831/2023 τηρουμένων, επίσης, των ορίων για τις ενισχύσεις ήσσονος σημασίας) και, επιπλέον, να συντρέχουν αθροιστικά οι ακόλουθες προϋποθέσεις:

* Έχουν την έδρα τους ή υποκατάστημα στην Ελληνική Επικράτεια με ελληνικό ΑΦΜ.
* Είναι ενεργές κατά την ημερομηνία υποβολής της αίτησης Χρηματοδότησης από το Πρόγραμμα.
* Έχουν ιδρυθεί/ συσταθεί πριν την 1/1/2023.
* Συνιστούν νομική οντότητα (Ανώνυμη Εταιρία, Εταιρία Περιορισμένης Ευθύνης, Ομόρρυθμη Εταιρία ή Ετερόρρυθμη Εταιρία, Ι.Κ.Ε, Ατομική Επιχείρηση, Κοινωνική Συνεταιριστική Επιχείρηση, Συνεταιρισμός) ή Ατομική Επιχείρηση και τηρούν απλογραφικά ή διπλογραφικά βιβλία.
* Κατά το προηγούμενο ημερολογιακό έτος παρείχαν απασχόληση με όρους εξαρτημένης εργασίας η οποία εκφραζόμενη σε όρους Ετήσιων Μονάδων Εργασίας (ΕΜΕ) δεν υπερβαίνει τις 250,00 ΕΜΕ εξαρτημένης εργασίας.

Εξαιρούνται από το Πρόγραμμα οι πολίτες και οι μικρο-μεσαίες επιχειρήσεις που έχουν λάβει επιδότηση στο πλαίσιο της δράσης Super-Fast Broadband (SFBB - https://sfbb.gr/) καθώς και τα νομικά πρόσωπα που δραστηριοποιούνται στους εξαιρούμενους τομείς του Παραρτήματος IV του παρόντος οδηγού.

Επιπλέον, σε περίπτωση που ο ωφελούμενος αποτελεί νομικό πρόσωπο εφαρμόζεται η διαδικασία του Συστήματος Διαχείρισης και Ελέγχου Ταμείου Ανάκαμψης και Ανθεκτικότητας που αφορά στη Συλλογή και Καταχώρηση δεδομένων του άρθρου 22.2.δ του Κανονισμού (ΕΕ) 2021/241 (βλ. Παράρτημα Ι).

Τελος, στο πλαίσιο του Προγράμματος εξαιρούνται:

- δραστηριότητες που **συνδέονται με την εφαρμογή της αρχής της «μη πρόκλησης σημαντικής βλάβης» (2021/C 58/01) (Παράρτημα IV)**

## Περιοχή Παρέμβασης

Η περιοχή παρέμβασης περιλαμβάνει όλες τις διευθύνσεις στις οποίες παρέχονται Υπηρεσίες Gigabit με βάση τα στοιχεία που θα υποβάλλονται από τους Παρόχους ηλεκτρονικών επικοινωνιών καθ’ όλη τη διάρκεια του Προγράμματος, όσο συχνά είναι αναγκαίο.

Ειδικότερα, η περιοχή παρέμβασης περιλαμβάνει τα σημεία κάλυψης που υποβάλλονται από τους Παρόχους Ηλεκτρονικών Επικοινωνιών στο Πληροφοριακό Σύστημα «Χάρτης Ευρυζωνικότητας και Μητρώο Δικτύων (ΧΕΜΔ)» του Υ.ΨΗ.ΔΙΑ, σύμφωνα με τις διαδικασίες που προβλέπονται στην ΥΑ 5847 ΕΞ 2023 (ΦΕΚ Β’ 953/ 23-2-2023) και ειδικότερα τα στοιχεία του Παραρτήματος «Α4α. Παροχή υπηρεσιών μέσω ενσύρματων τεχνολογιών σε γεωγραφική περιοχή ή σημείο κάλυψης (WiredService)».

# Ελάχιστες απαιτήσεις Υπηρεσίας Gigabit

Η Υπηρεσία Gigabit θα πρέπει να πληροί σωρευτικά τις ακόλουθες ελάχιστες απαιτήσεις:

* Να διαθέτει είτε ταχύτητα download ≥ 250 Mbps είτε συμμετρική ταχύτητα ≥ 100 Mbps (που απευθύνονται κατά κύριο λόγο σε επιχειρήσεις). Οι ανωτέρω ελάχιστες ταχύτητες θα πρέπει να είναι διαθέσιμες στους ωφελούμενους σε ώρες αιχμής[[4]](#footnote-5). Για την εκτίμηση της ελάχιστης ταχύτητας της Υπηρεσίας Gigabit εφαρμόζονται οι διατάξεις του Εθνικού Κανονισμού Ανοιχτού Διαδικτύου της ΕΕΤΤ (ΑΠ. ΕΕΤΤ 876/7Β/17-12-2018, όπως τροποποιήθηκε με τις Αποφάσεις ΕΕΤΤ ΑΠ. 909/2/30-9-2019 και 946/17/13-7-2020) όπως εκάστοτε ισχύει.
* Να περιλαμβάνει τον απαραίτητο για τη λειτουργία της τερματικό εξοπλισμό του τελικού χρήστη (modem / router)
* Να παρέχεται με έκπτωση τουλάχιστον ίση με το ποσό του Voucher σε σχέση με τα αντίστοιχα προγράμματα (με ίδια χαρακτηριστικά ταχύτητας και συμπεριλαμβανόμενων υποπροϊόντων) που προσφέρονται στις υπόλοιπες περιοχές της χώρας. Η έκπτωση μπορεί να διατεθεί με οποιονδήποτε τρόπο εντός της περιόδου της σύμβασης παροχής υπηρεσιών, σύμφωνα με την εμπορική πολιτική του παρόχου (π.χ. έκπτωση του κόστους σύνδεσης/εγκατάστασης, δωρεάν παροχή υπηρεσίας για κάποιους μήνες, ομοιόμορφη έκπτωση επί του μηνιαίου τέλους καθ’ όλη τη διάρκεια της σύμβασης, ή συνδυασμοί αυτών)[[5]](#footnote-6).
* Εάν παρέχεται από καθετοποιημένο πάροχο[[6]](#footnote-7) του οποίου το μερίδιο αγοράς στην λιανική αγορά ευρυζωνικών συνδέσεων[[7]](#footnote-8) είναι μεγαλύτερο από 20% τότε ο πάροχος πρέπει να παρέχει τουλάχιστον μία υπηρεσία χονδρικής[[8]](#footnote-9) που να αντιστοιχεί σε κάθε διαθέσιμη ταχύτητα (ή συνδυασμό ταχυτήτων download/upload) των προϊόντων λιανικής που προσφέρει στη δράση και η οποία θα επιτρέπει σε άλλους παρόχους να παρέχουν αντίστοιχη υπηρεσία λιανικής. Επιπλέον, στην περίπτωση όπου κάποιος πάροχος που παρέχει αποκλειστικά υπηρεσίες χονδρικής (wholesale-only), παρέχει στο πλαίσιο της δράσης υπηρεσίες σε κάποιον πάροχο λιανικής, ο πάροχος χονδρικής οφείλει να μην εφαρμόζει πρακτικές διακριτικής μεταχείρισης. Σε κάθε περίπτωση, η παροχή της υπηρεσίας χονδρικής (είτε προσφέρεται από καθετοποιημένο πάροχο με μερίδιο αγοράς μεγαλύτερο του 20%, είτε από πάροχο αποκλειστικά χονδρικής), θα πρέπει να γίνεται υπό όρους διαφάνειας και μη διακριτικής μεταχείρισης και σε τιμή όχι υψηλότερη από την αντίστοιχη ρυθμιζόμενη τιμή όπως αυτή καθορίζεται από την ΕΕΤΤ στο πλαίσιο της ρύθμισης της χονδρικής αγοράς τοπικής πρόσβασης[[9]](#footnote-10). Καθετοποιημένοι πάροχοι με ποσοστό μικρότερο από 20% μπορούν επίσης να προσφέρουν σε εθελοντική βάση υπηρεσίες χονδρικής σύμφωνα με τα ανωτέρω.

# Εφαρμογή Κανονισμού για τις ενισχύσεις ήσσονος σημασίας

Το Προγραμμα «Gigabit Voucher Scheme» εντάσσεται στο πλαίσιο ενισχύσεων ήσσονος σημασίας (de minimis), σύμφωνα με τις διατάξεις των Κανονισμών Ε.Ε. 2831/2023 (Γενικός Κανονισμός ενισχύσεων ήσσονος σημασίας), 1408/2013 (ενισχύσεις ήσσονος σημασίας στον γεωργικό τομέα) και 717/2014 (ενισχύσεις ήσσονος σημασίας στους τομείς της αλιείας και της υδατοκαλλιέργειας). Ο Κανονισμός ενισχύσεων ήσσονος σημασίας στον οποίο εντάσσεται εκάστη επιχείρηση εξαρτάται από τον τομέα ο οποίος ενισχύεται με την παρούσα ενίσχυση όπως αυτοί προσδιορίζονται στα άρθρα 1 και 2 των ανωτέρω Κανονισμών. Ειδικότερα, ισχύουν τα ακόλουθα:

1. Το συνολικό ποσό των ενισχύσεων ήσσονος σημασίας που χορηγούνται ανά κράτος μέλος σε μία ενιαία επιχείρηση από οποιονδήποτε φορέα, δεν υπερβαίνει σε οποιαδήποτε περίοδο τριών οικονομικών ετών:

ι) το ποσό των 300.000€, όταν η ενίσχυση χορηγείται με τον Καν. Ε.Ε. 2831/2023 (Γενικός Κανονισμός ενισχύσεων ήσσονος σημασίας), και με την επιφύλαξη της παρ. 3 του άρ.3 του Κανονισμού,

ιι) το ποσό των 20.000€ ευρώ όταν η ενίσχυση χορηγείται με τον Καν. Ε.Ε. 1408/2013 όπως έχει τροποποιηθεί και ισχύει (ενισχύσεις ήσσονος σημασίας στον γεωργικό τομέα) και

ιιι) το ποσό των 30.000€ ευρώ όταν η ενίσχυση χορηγείται με τον Καν. Ε.Ε. 717/2014 (ενισχύσεις ήσσονος σημασίας στους τομείς της αλιείας και της υδατοκαλλιέργειας),

1. Στις περιπτώσεις στις οποίες μία επιχείρηση δραστηριοποιείται σε περισσότερους από έναν επιλέξιμους τομείς εφαρμογής των ενισχύσεων ήσσονος σημασίας όπως τομέας της αλιείας και της υδατοκαλλιέργειας (Καν. ΕΕ 717/2014), πρωτογενής παραγωγή γεωργικών προϊόντων (Καν. ΕΕ 1408/2013) και τομείς που εμπίπτουν στο πεδίο εφαρμογής του κανονισμού (ΕΕ) αριθ. 1407/2013), τότε θα εφαρμόζεται το συνολικό ποσό της παραγράφου 2 που αφορά τον τομέα που ενισχύεται, υπό την προϋπόθεση ότι θα διασφαλίζεται με κατάλληλα μέσα, όπως ο διαχωρισμός των δραστηριοτήτων ή η διάκριση των στοιχείων κόστους, ότι δεν λαμβάνουν ενισχύσεις ήσσονος σημασίας δυνάμει του συγκεκριμένου κανονισμού, δραστηριότητες άλλων τομέων που δεν περιλαμβάνονται σε αυτόν και σε κάθε περίπτωση ότι δεν ενισχύονται μη επιλέξιμοι τομείς / δραστηριότητες σύμφωνα με το πεδίο εφαρμογής του Κανονισμού χορήγησης της ενίσχυσης. Ο τρόπος σώρευσης των ενισχύσεων ήσσονος σημασίας, τίθεται αναλυτικά στα άρθρα 5 των εν λόγω κανονισμών.
2. Από το πεδίο εφαρμογής των ενισχύσεων ήσσονος σημασίας εξαιρούνται: ι) οι ενισχύσεις για δραστηριότητες που σχετίζονται με εξαγωγές προς τρίτες χώρες ή προς κράτη μέλη, συγκεκριμένα ενισχύσεις που συνδέονται άμεσα με τις εξαγόμενες ποσότητες, τη δημιουργία και λειτουργία δικτύου διανομής ή άλλες τρέχουσες δαπάνες συνδεόμενες με εξαγωγικές δραστηριότητες· ιι) οι ενισχύσεις για τις οποίες τίθεται ως όρος η χρήση εγχώριων προϊόντων αντί των εισαγόμενων
3. Τα ανωτέρω όρια ισχύουν υπό το πρίσμα του όρου της «ενιαίας επιχείρησης». Στον όρο «ενιαία επιχείρηση» περιλαμβάνονται, για τους σκοπούς της παρούσας ενίσχυσης, όλες οι επιχειρήσεις που έχουν τουλάχιστον μία από τις ακόλουθες σχέσεις μεταξύ τους: α) μια επιχείρηση κατέχει την πλειοψηφία των δικαιωμάτων ψήφου των μετόχων ή των εταίρων άλλης επιχείρησης· β) μια επιχείρηση έχει το δικαίωμα να διορίζει ή να παύει την πλειοψηφία των μελών του διοικητικού, διαχειριστικού ή εποπτικού οργάνου άλλης επιχείρησης· γ) μια επιχείρηση έχει το δικαίωμα να ασκεί δεσπόζουσα επιρροή σε άλλη επιχείρηση βάσει σύμβασης που έχει συνάψει με αυτήν ή δυνάμει ρήτρας του καταστατικού αυτής της τελευταίας. δ) μια επιχείρηση που είναι μέτοχος ή εταίρος άλλης επιχείρησης ελέγχει μόνη της, βάσει συμφωνίας που έχει συνάψει με άλλους μετόχους ή εταίρους της εν λόγω επιχείρησης, την πλειοψηφία των δικαιωμάτων ψήφου των μετόχων ή των εταίρων αυτής της επιχείρησης. Οι επιχειρήσεις που έχουν οποιαδήποτε από τις σχέσεις που αναφέρονται στα 22 στοιχεία α) έως δ) με μία ή περισσότερες άλλες επιχειρήσεις θεωρούνται, επίσης ενιαία επιχείρηση.
4. Τα σωρευτικά ποσά των ενισχύσεων ήσσονος σημασίας που χορηγούνται ανά κράτος μέλος σε ι) επιχειρήσεις που δραστηριοποιούνται στην πρωτογενή παραγωγή γεωργικών προϊόντων (Καν. ΕΕ 1408/2013) και ιι) σε επιχειρήσεις του τομέα της αλιείας και της υδατοκαλλιέργειας, σε οποιαδήποτε περίοδο τριών οικονομικών ετών, δεν υπερβαίνουν τα εθνικά ανώτατα όρια που καθορίζεται στα αντίστοιχα παράρτημα των κανονισμών αυτών.
5. Η ενίσχυση ήσσονος σημασίας θεωρείται ότι χορηγείται κατά τον χρόνο παραχώρησης στην οικεία επιχείρηση του έννομου δικαιώματος λήψης της ενίσχυσης.
6. Σε κάθε περίπτωση, πρέπει να πληρούνται οι όροι και προϋποθέσεις του άρθρου 1 «Πεδίο Εφαρμογής» καθώς και των υπολοίπων άρθρων του εκάστοτε χρησιμοποιούμενου Κανονισμού ενισχύσεων ήσσονος σημασίας.

Ο έλεγχος σώρευσης, κατά τα ανωτέρω, θα διενεργείται συμπεριλαμβάνοντας το τυχόν αναλογούν ποσό στην περίπτωση που η ωφελούμενη επιχείρηση αιτείται ενίσχυσης για την έδρα/υποκατάστημά της σε κτίριο που έχει υπαχθεί στο Πρόγραμμα «Smart Readiness»[[10]](#footnote-11). Το τυχόν αναλογούν ποσό που προκύπτει από την υπαγωγή της επιχείρησης στο Πρόγραμμα «Smart Readiness» θα προκύπτει με επιμερισμό του συνολικού ποσού επιχορήγησης μέσω του Προγράμματος «Smart Readiness» σε ίσα μέρη με βάση το πλήθος των ιδιοκτησιών / ανεξάρτητων χώρων που βρίσκονται στο κτίριο[[11]](#footnote-12).

# Χρονική διάρκεια και ορόσημα Προγράμματος

* Ως ημερομηνία προκήρυξης του Προγράμματος νοείται η ημερομηνία έκδοσης της Απόφασης Προκήρυξης από τον Φορέα Υλοποίησης. Με την προκήρυξη του Προγράμματος ενεργοποιείται ο μηχανισμός διαχείρισης, υποστήριξης, δημοσιότητας και επικοινωνίας ωφελουμένων και Παρόχων ηλεκτρονικών επικοινωνιών, για την εκτέλεση των ενεργειών που περιγράφονται στον παρόντα οδηγό.
* Αιτήσεις εγγραφής Παρόχων ηλεκτρονικών επικοινωνιών στο Πληροφοριακό Σύστημα του Προγράμματος καθώς και Προσφορές των Παρόχων ηλεκτρονικών επικοινωνιών προς έγκριση μπορούν να υποβάλλονται από τη ΧΧ/ΧΧ/ΧΧΧΧ, έως την ημερομηνία γενικής λήξης του Προγράμματος (ορίζεται στη συνέχεια).
* Αιτήσεις Έκδοσης Voucher μπορούν να υποβάλλονται από τη ΧΧ/ΧΧ/ΧΧΧΧ, έως την ημερομηνία γενικής λήξης του Προγράμματος με βάση τους επιμέρους περιορισμούς που προκύπτουν λόγω της μερικής χρηματοδότησης του Προγράμματος από πόρους του Ταμείου Ανάκαμψης και Ανθεκτικότητας όπως εκάστοτε ισχύουν.
* Ως ημερομηνία γενικής λήξης του Προγράμματος, ορίζεται η ΧΧ/ΧΧ/ΧΧΧΧ. Μετά την καταληκτική αυτή ημερομηνία δεν είναι δυνατή:
  + Η υποβολή νέων αιτήσεων εγγραφής Παρόχων ηλεκτρονικών επικοινωνιών.
  + Η έκδοση νέων Vouchers.
* Ως ημερομηνία λήξης της περιόδου εξαργύρωσης Vouchers, ορίζεται η ΧΧΧΧ.
* Ως ημερομηνία ολοκλήρωσης των πάσης φύσεως πληρωμών και ολοκλήρωσης του Προγράμματος ορίζεται η ΧΧΧΧ.

Για την εκπλήρωση των στόχων του Προγράμματος, η ΚτΠ Μ.Α.Ε. μπορεί με μεταγενέστερες αποφάσεις της να παρατείνει ή να διαφοροποιεί τις αρχικώς ορισθείσες ημερομηνίες.

# Προϋπολογισμός – Ποσό Voucher

## Προϋπολογισμός Προγράμματος

Το πρόγραμμα συνολικού προϋπολογισμού 80.000.000 € χρηματοδοτείται από τις ακόλουθες πηγές χρηματοδότησης:

* 22.875.390,32ευρώ από πόρους του Ταμείου Ανάκαμψης και Ανθεκτικότητας για τη Δράση του ΤΑΑ – 16818 με τίτλο: «Υποδομές Οπτικών Ινών σε δημόσια κτίρια» στο πλαίσιο του Εθνικού Σχεδίου Ανάκαμψης και Ανθεκτικότητας Ελλάδα 2.0 με τη χρηματοδότηση της Ευρωπαϊκής Ένωσης – NextGenerationEU. Έχει ενταχθεί στο ΕΣΑΑ με την αρ. πρωτ. XXXXXXXXX απόφαση ένταξης του έργου (ΑΔΑ: XXXXXXXXX), με τίτλο «Ετοιμότητα Υποδομών σε Έξυπνα Κτίρια» και κωδικό ΟΠΣ ΤΑ 5190259. Το ποσό αυτό απευθύνεται σε ωφελούμενους που βρίσκονται σε κτίρια που έχουν υπαχθεί στο Πρόγραμμα «Smart Readiness» ήτοι διαθέτουν Σήμα Έξυπνης Ετοιμότητας
* 57.124.609,68 ευρώ από πόρους του Προγράμματος Δημοσίων Επενδύσεων. Το ποσό αυτό απευθύνεται σε ωφελούμενους που βρίσκονται σε κτίρια που δεν έχουν υπαχθεί στο Πρόγραμμα «Smart Readiness»

Το ύψος των εγκεκριμένων αιτήσεων ανά κατηγορία ωφελουμένων δε δύναται να υπερβαίνει τον προϋπολογισμό εκάστης πηγής χρηματοδότησης του Προγράμματος, όπως κάθε φορά τροποποιείται και ισχύει.

## Οικονομική αξία Voucher

Στο πλαίσιο του Προγράμματος προβλέπεται η επιδότηση μέρους του κόστους απόκτησης Υπηρεσίας Gigabit και ιδιαίτερα του κόστους που αντιστοιχεί στην αρχική σύνδεση (ενδεικτικά κόστος εγκατάστασης της οριζόντιας οπτικής καλωδίωσης για τη διασύνδεση της οριζόντιας ιδιοκτησίας με την υφιστάμενη κάθετη καλωδίωση, κόστος τερματικού εξοπλισμού, κόστος ενεργοποίησης).

**Η συνολική οικονομική αξία του Voucher ορίζεται στο ποσό των 200€ ανά ωφελούμενο νοικοκυριό ή μικρο-μεσαία επιχείρηση.**

Κάθε ενισχυόμενο νοικοκυριό ή μικρο-μεσαία επιχείρηση θα μπορεί να λάβει μόνο μία φορά ενίσχυση στο πλαίσιο του Προγράμματος. Οι δαπάνες που ενισχύονται στο πλαίσιο του Προγράμματος δεν επιτρέπεται να ενισχυθούν από καμία άλλη πηγή, Εθνική ή Ευρωπαϊκή.

# Πληρωμές

## Γενικοί Όροι

Η πιστοποίηση υλοποίησης και οι πληρωμές του Προγράμματος γίνονται σύμφωνα με την ισχύουσα νομοθεσία και τους όρους του παρόντος οδηγού.

Η καταβολή των πληρωμών προς τους Παρόχους ηλεκτρονικών επικοινωνιών γίνεται απολογιστικά ανά τρίμηνο και περιλαμβάνει τα Vouchers των δικαιούχων τα οποία έχουν συμβασιοποιηθεί και για τα οποία έχει ολοκληρωθεί από το Φορέα Υλοποίησης ο έλεγχος και πιστοποίηση της τήρησης των επιμέρους όρων του Προγράμματος και η επιβεβαίωση του τελικού ποσού από τη αρμόδια Γνωμοδοτική Επιτροπή του Φορέα Υλοποίησης.

Η Γνωμοδοτική Επιτροπή ελέγχει την ορθότητα και πληρότητα των στοιχείων των παραστατικών και των δικαιολογητικών πληρωμής που υποβάλλουν οι Πάροχοι ηλεκτρονικών επικοινωνιών καθώς και την τήρηση των επιμέρους όρων του Προγράμματος.

Η ανωτέρω προβλεπόμενη πιστοποίηση από την Γνωμοδοτική Επιτροπή είναι δυνατό να διενεργείται και με τη μέθοδο της δειγματοληψίας επί των υποβληθέντων παραστατικών, δικαιολογητικών και λοιπών εγγράφων που υποχρεούνται να προσκομίζουν οι Πάροχοι ηλεκτρονικών επικοινωνιών. Με απόφαση του Φορέα Υλοποίησης δύναται να καθορίζονται οι ειδικότεροι όροι, οι προϋποθέσεις και κάθε λεπτομέρεια που αφορά στη διαδικασία δειγματοληψίας, ιδίως αναφορικά με το μέγεθος του δείγματος, τη μεθοδολογία εξαγωγής του, τη διαδικασία απόρριψης ή αποδοχής του, τις συνέπειες διαπίστωσης αποκλίσεων και σφαλμάτων, και κάθε άλλο στοιχείο που κρίνεται απαραίτητο για την πιστοποίηση της ορθής υλοποίησης του αντικειμένου του Προγράμματος.

Με την εκκαθάριση της πληρωμής κλείνει ο κύκλος υλοποίησης του Voucher[[12]](#footnote-13). Οι πληρωμές θα γίνονται στον τραπεζικό λογαριασμό, που έχει δηλώσει ο Πάροχος ηλεκτρονικών επικοινωνιών κατά την εγγραφή του στο Πληροφοριακό Σύστημα του Προγράμματος.

Σε κάθε τριμηνιαία πληρωμή, εξοφλούνται τα Vouchers που έχουν εξαργυρωθεί κατά τη συγκεκριμένη περίοδο και εφόσον έχει ολοκληρωθεί η ενεργοποίηση της Υπηρεσίας Gigabit και εγκριθεί η πληρωμή του αιτούμενου ποσού προς τον Πάροχο ηλεκτρονικών επικοινωνιών σύμφωνα με τα προβλεπόμενα στην παρ. 13.3. Κάθε Πάροχος ηλεκτρονικών επικοινωνιών έχει ανά πάσα στιγμή πρόσβαση, μέσω της ηλεκτρονικής πλατφόρμας, στα Vouchers που αφορούν τις συναλλαγές του (αιτήσεις και υλοποιήσεις).

Ο Φορέας Υλοποίησης αποδίδει στους Παρόχους ηλεκτρονικών επικοινωνιών εντός ευλόγου χρόνου, τα αναλογούντα ποσά, μετά από έλεγχο των υποβληθέντων δικαιολογητικών. Σε περίπτωση που κατά τον έλεγχο της ορθότητας και πληρότητας των ως άνω δικαιολογητικών διαπιστώνονται ελλείψεις ή παραλείψεις, ο Φορέας Υλοποίησης ενημερώνει σχετικά τον Πάροχο ηλεκτρονικών επικοινωνιών για τη συμπλήρωση και εκ νέου αποστολή τους εντός δέκα (10) ημερολογιακών ημερών από την ενημέρωση του. Εφόσον ο Πάροχος ηλεκτρονικών επικοινωνιών δεν ανταποκριθεί ή δεν είναι δυνατή η ορθή προσκόμιση των αιτηθέντων ο Φορέας Υλοποίησης προβαίνει στην μερική ή ολική απόρριψη του αιτήματος πληρωμής. Στην περίπτωση αυτή, ο Πάροχος ηλεκτρονικών επικοινωνιών μπορεί να επανέλθει με νέο αίτημα κατά την επόμενη περίοδο εκκαθάρισης.

Η κατάθεση στον τραπεζικό λογαριασμό του Παρόχου ηλεκτρονικών επικοινωνιών θα επέχει θέση απόδειξης είσπραξης.

## Δικαιολογητικά

Ο Πάροχος ηλεκτρονικών επικοινωνιών υποβάλλει μέσω του Πληροφοριακού Συστήματος του Προγράμματος αίτημα πληρωμής προς τον Φορέα Υλοποίησης.

Ο Φορέας Υλοποίησης ελέγχει τα υποβληθέντα στοιχεία και επιβεβαιώνει το τελικό ποσό προς εκκαθάριση προκειμένου να αποδοθεί στον Πάροχο ηλεκτρονικών επικοινωνιών.

Κάθε αίτημα πληρωμής προς το Φορέα Υλοποίησης θα πρέπει να περιλαμβάνει τα παρακάτω δικαιολογητικά:

* Συγκεντρωτικά στοιχεία με τις ακόλουθες πληροφορίες:
  1. μοναδικός κωδικός Voucher
  2. αριθμός συμβολαίου
  3. ονοματεπώνυμο ωφελουμένου
  4. ΑΦΜ ωφελουμένου
  5. ημερομηνία ενεργοποίησης της Υπηρεσίας Gigabit
* Εκκαθαριστικός-συγκεντρωτικός λογαριασμός, σύμφωνα με το υπόδειγμα του Παραρτήματος ΙΙI, υπογεγραμμένος από το νόμιμο εκπρόσωπο του Παρόχου ηλεκτρονικών επικοινωνιών, με τον οποίο ο Πάροχος αιτείται την πληρωμή της αναλογούσας συνολικής επιδότησης και για συγκεκριμένο συνολικό αριθμό ωφελουμένων, όπως προκύπτει από τα ανωτέρω συγκεντρωτικά στοιχεία.
* Τα δικαιολογητικά που αναφέρονται στην πλατφόρμα “Μητρώο νομιμοποιητικών εγγράφων της ΚτΠ Μ.Α.Ε” για το Πρόγραμμα: «Gigabit Voucher Scheme» της Δράσης «Υποδομές Οπτικών Ινών σε δημόσια κτίρια» του Εθνικού Σχεδίου Ανάκαμψης και Ανθεκτικότητας Ελλάδα 2.0, όπου θα τηρούνται και επικαιροποιούνται τα Νομιμοποιητικά Έγγραφα των Παρόχων ηλεκτρονικών επικοινωνιών.
* Τη σύμβαση παροχής υπηρεσιών σε ηλεκτρονική μορφή (σκαναρισμένο με την υπογραφή του Ωφελούμενου -χωρίς δικαίωμα εξουσιοδότησης άλλου προσώπου για το σκοπό αυτό). Ελλείψει ιδιόχειρης υπογραφής, υποβάλλεται η σύμβαση παροχής υπηρεσιών σε ηλεκτρονική μορφή, καθώς και το σχετικό αποδεικτικό για τη σύναψη σύμβασης από απόσταση, όπως προκύπτει από το Πληροφοριακό Σύστημα του Παρόχου ηλεκτρονικών επικοινωνιών.

Τα αιτήματα πληρωμής θα πρέπει να συνοδεύονται από διαβιβαστικό στο οποίο θα αναγράφονται τα περιεχόμενα των υποβληθέντων φακέλων των αιτημάτων.

Τα ηλεκτρονικά αρχεία θα πρέπει να είναι δομημένα ξεχωριστά για κάθε ωφελούμενο ως εξής:

Φάκελος (folder) με την ονομασία <ΑΦΜ\_ΟΝΟΜΑΤΕΠΩΝΥΜΟ ΩΦΕΛΟΥΜΕΝΟΥ> ο οποίος θα περιέχει το αρχείο που αντιστοιχεί στη σκαναρισμένη σύμβαση παροχής υπηρεσιών με ονομασία <ΑΦΜ\_ ΣΥΜΒΟΛΑΙΟ\_ΑΡΙΘΜΟΣ>.

-

Τα υποβαλλόμενα έγγραφα θα πρέπει να συμμορφώνονται ουσιωδώς με τα υποδείγματα του παρόντος. Επουσιώδεις αποκλίσεις από αυτά δεν επηρεάζουν το κύρος των εγγράφων. Ο Φορέας Υλοποίησης διατηρεί το δικαίωμά της να ζητήσει από τον Πάροχο ηλεκτρονικών επικοινωνιών οποιοδήποτε διευκρινιστικό, επιβεβαιωτικό ή συμπληρωματικό στοιχείο κρίνει ως αναγκαίο καθώς και να πραγματοποιεί δειγματοληπτικούς ελέγχους σύμφωνα με τα οριζόμενα στην ενότητα 10.1.

# Αρμόδια Όργανα

**Φορέας Υλοποίησης:**

* Φορέας Υλοποίησης του Προγράμματος ορίζεται η «ΚτΠ Μ.Α.Ε.».
* Ο Φορέας Υλοποίησης εκπροσωπείται για τις επιμέρους πράξεις ή αποφάσεις του από το Διοικητικό του Συμβούλιο ή το εξουσιοδοτημένο προς τούτο από το Διοικητικό Συμβούλιο, όργανο.

**Γνωμοδοτική Επιτροπή:**

* Η Γνωμοδοτική Επιτροπή συστήνεται με απόφαση του Φορέα Υλοποίησης και είναι πενταμελής. Τρία (3) μέλη προέρχονται από το Φορέα Υλοποίησης και δύο (2) μέλη από το Υπουργείο Ψηφιακής Διακυβέρνησης.
* Απαιτείται εισήγηση από τη Γνωμοδοτική Επιτροπή και λήψη απόφασης από το αρμόδιο όργανο του Φορέα Υλοποίησης, στις ακόλουθες περιπτώσεις:

1. Αιτήματα εγγραφής Παρόχων ηλεκτρονικών Επικοινωνιών στο Πληροφοριακό Σύστημα του Προγράμματος
2. Αιτήματα έγκρισης Προσφορών των Παρόχων ηλεκτρονικών επικοινωνιών.
3. Πληρωμές επιχορηγήσεων.
4. Αποφάσεις επί δειγματοληπτικών ελέγχων.
5. Περιπτώσεις διαγραφής Παρόχων Ηλεκτρονικών Επικοινωνιών από το Πληροφοριακό Σύστημα του Προγράμματος.
6. Διευκρινίσεις οριζόντιων θεμάτων υλοποίησης του Προγράμματος που τυχόν θα προκύψουν.

**Επιτροπή Ενστάσεων:**

* Η Επιτροπή Ενστάσεων συστήνεται με απόφαση του Φορέα Υλοποίησης, είναι τριμελής και τα δύο (2) μέλη της προέρχονται από το Φορέα Υλοποίησης και ένα (1) μέλος από το Υπουργείο Ψηφιακής Διακυβέρνησης.
* Απαιτείται εισήγηση από την Επιτροπή Ενστάσεων και λήψη απόφασης από το αρμόδιο όργανο του Φορέα Υλοποίησης, στις ακόλουθες περιπτώσεις:

1. Αιτήματα επανεξέτασης Προσφορών των Παρόχων ηλεκτρονικών επικοινωνιών που έχουν απορριφθεί.
2. Αιτήματα επανεξέτασης αιτημάτων εγγραφής Παρόχων ηλεκτρονικών επικοινωνιών στο Πληροφοριακό Σύστημα του Προγράμματος που έχουν απορριφθεί.
3. Αιτήματα επανεξέτασης αποφάσεων διαγραφής Παρόχων ηλεκτρονικών επικοινωνιών από το Πληροφοριακό Σύστημα του Προγράμματος.
4. Αιτήματα επανεξέτασης αποφάσεων καταλογισμού ποινών επί δειγματοληπτικών ελέγχων.

**Υπεύθυνος Έργου:**

* Ο Υπεύθυνος Έργου ορίζεται με απόφαση του Φορέα Υλοποίησης και προέρχεται από το Φορέα Υλοποίησης.
* Ο Υπεύθυνος Έργου είναι υπεύθυνος για την παρακολούθηση της υλοποίησης του Προγράμματος σύμφωνα με τις προβλέψεις του παρόντος Οδηγού και τις εσωτερικές διαδικασίες του Φορέα Υλοποίησης.
* Ο Υπεύθυνος Έργου δύναται να παραπέμπει οποιοδήποτε θέμα, προς διερεύνηση και διατύπωση γνώμης, στην Γνωμοδοτική Επιτροπή.

**Χειριστές Υποθέσεων:**

* Φυσικά Πρόσωπα που αναλαμβάνουν τη διερεύνηση/έλεγχο μεμονωμένων υποθέσεων που δεν είναι δυνατό να επιβεβαιωθούν ή διασταυρωθούν πλήρως με ηλεκτρονικά μέσα και απαιτούν έλεγχο δικαιολογητικών ή άλλες εστιασμένες ενέργειες.
* Κάθε υπόθεση από τις παραπάνω μπορεί να ανατίθεται σε ένα ή από κοινού σε περισσότερα Φυσικά Πρόσωπα με βάση τις εσωτερικές διαδικασίες του Φορέα Υλοποίησης.

# Ενημέρωση των ενδιαφερομένων

## Ιστοσελίδα του Προγράμματος

Η ενημέρωση των ενδιαφερομένων για το Πρόγραμμα αλλά και η διαχείριση του συνόλου των θεμάτων κατά την υλοποίησή του, θα γίνεται μέσα από την ειδική ιστοσελίδα του Προγράμματος που λειτουργεί για το σκοπό αυτό στην ηλεκτρονική διεύθυνση: http:// [www.ΧΧΧΧΧΧΧ.gov.gr](http://www.ΧΧΧΧΧΧΧ.gov.gr) όπου θα αναρτάται και ο παρών Οδηγός Προγράμματος και όποιες μελλοντικές επικαιροποιημένες εκδόσεις του.

Ο Φορέας Υλοποίησης, μέσα από την ιστοσελίδα του Προγράμματος, θα παρέχει συνεχή ενημέρωση στους ενδιαφερόμενους πολίτες, επιχειρήσεις και Παρόχους ηλεκτρονικών επικοινωνιών. Μέσω της ιστοσελίδας παρέχεται επίσης πρόσβαση στα σχετικά Υποσυστήματα που είναι διαθέσιμα κατόπιν αυθεντικοποίησης των επιμέρους χρηστών για την διεκπεραίωση των σχετικών διαδικασιών όπως περιγράφονται στον παρόντα Οδηγό.

## Γραφείο Υποστήριξης (Help Desk) του Προγράμματος

Οι ενδιαφερόμενοι, εκτός από την ενημέρωση που θα λαμβάνουν από την ειδική ιστοσελίδα, μπορούν επίσης να απευθύνονται γραπτώς μέσω online φόρμας υποβολής ερωτημάτων για διευκρινίσεις ή υποστήριξη στο Γραφείο Υποστήριξης (Help Desk) που θα λειτουργήσει στο πλαίσιο του Προγράμματος. Για θέματα σχετικά με τη λειτουργία του Πληροφοριακού Συστήματος θα λειτουργεί Γραφείο Τεχνικής Υποστήριξης για την υποστήριξη των Παρόχων.

Τα στοιχεία επικοινωνίας του Γραφείου Υποστήριξης (Help Desk) και του Γραφείου Τεχνικής Υποστήριξης θα είναι αναρτημένα στην ειδική ιστοσελίδα του Προγράμματος.

Ρόλος και αντικείμενο του Γραφείου Υποστήριξης είναι να υποστηρίξει την υλοποίηση του Προγράμματος και ειδικότερα να παρέχει κάθε διευκρίνιση ή/και υποστήριξη σχετικά με τον παρόντα οδηγό.

Πιο συγκεκριμένα, θα παρέχονται πληροφορίες και διευκρινίσεις:

* Στους ενδιαφερόμενους αναφορικά με το Πρόγραμμα και τις παρεχόμενες δυνατότητες του.
* Στους Δικαιούχους, τους Παρόχους ηλεκτρονικών επικοινωνιών καθώς και τους εξουσιοδοτημένους συνεργάτες τους για θέματα υποστήριξης του πληροφοριακού συστήματος.
* Στους Παρόχους ηλεκτρονικών επικοινωνιών για θέματα εγγραφής τους, αξιολόγησης Προσφορών τους, έκδοσης Vouchers και εξαργύρωσης τους καθώς και εκκαθάρισης δικαιολογητικών και πληρωμής τους κλπ.
* Το Γραφείο Υποστήριξης θα λειτουργεί για την εξυπηρέτηση των ενδιαφερομένων από τη δημοσίευση του παρόντος οδηγού και μέχρι την ολοκλήρωση του Προγράμματος.

# Έλεγχοι

## Διενέργεια δειγματοληπτικών ελέγχων

Στο πλαίσιο του Προγράμματος δύναται να διενεργούνται από τον Φορέα Υλοποίησης δειγματοληπτικοί έλεγχοι τόσο στους χώρους των ωφελουμένων όσο και στις εγκαταστάσεις των Παρόχων ηλεκτρονικών επικοινωνιών, για να διαπιστωθεί και επαληθευθεί η ορθή τήρηση των διαδικασιών και όρων του Προγράμματος. Ο έλεγχος μπορεί να διενεργείται τόσο προληπτικά όσο και κατασταλτικά. Η στόχευση των ελέγχων και ο καθορισμός του δείγματος μπορεί να βασίζεται:

* σε τυχαία επιλογή,
* σε ανάλυση στατιστικών δεδομένων ή
* ως απόκριση σε αναφορές και καταγγελίες από τρίτα μέρη.

Σε περίπτωση διενέργειας ελέγχου, οι ελεγχόμενοι υποχρεούνται να διευκολύνουν τα αρμόδια όργανα παρέχοντας κάθε αναγκαία πληροφορία και στοιχεία σχετικά με την υλοποίηση του Προγράμματος και τη συμμετοχή τους σε αυτό καθώς και πρόσβαση στα πληροφοριακά συστήματα διαχείρισης του δικτύου τους. Άρνηση παροχής στοιχείων ή συμμετοχής σε έλεγχο δύναται να επιφέρει τις ποινές που περιγράφονται στην επόμενη παράγραφο.

## Ποινές

Οι ποινές που δύναται να επιβληθούν στους Παρόχους ηλεκτρονικών επικοινωνιών που συμμετέχουν στο Πρόγραμμα είναι οι ακόλουθες:

1. Σε περίπτωση άρνησης συμμετοχής σε προγραμματισμένο έλεγχο ή άρνησης παροχής διαθέσιμων στοιχείων προς τα όργανα ελέγχου, αναστέλλονται όλες οι πληρωμές προς τον Πάροχο ηλεκτρονικών επικοινωνιών που τυχόν εκκρεμούν έως ότου ο Πάροχος ηλεκτρονικών επικοινωνιών συμμετέχει στον έλεγχο και παρέχει τα απαραίτητα στοιχεία. Σε περίπτωση που δεν ανταποκριθεί εντός διαστήματος τεσσάρων μηνών, το 100% των πληρωμών που έχουν πραγματοποιηθεί προς το συγκεκριμένο Πάροχο ηλεκτρονικών επικοινωνιών θεωρούνται ως αχρεωστήτως καταβληθέντα ποσά. Επιβάλλεται η επιστροφή των εν λόγω ποσών εντόκως από την ημερομηνία καταβολής τους, σύμφωνα με τις διατάξεις του Κώδικα Είσπραξης Δημοσίων Εσόδων.
2. Σε περίπτωση που μετά τη διενέργεια ελέγχου, διαπιστωθούν ευρήματα που παραπέμπουν σε μη αποδοχή συγκεκριμένων εξαργυρώσεων Voucher και αντίστοιχων πληρωμών, τα σχετικά ποσά θεωρούνται επίσης αχρεωστήτως καταβληθέντα.
3. Το συνολικό καταβληθέν ποσό ενίσχυσης αναζητείται εντόκως από την ημερομηνία καταβολής τους και έως την επιστροφή του στο σύνολό του, με βάση το επιτόκιο ανάκτησης της ΕΕ, όπως αυτό καθορίζεται σύμφωνα με την Ανακοίνωση της Επιτροπής σχετικά με την αναθεώρηση της μεθόδου καθορισμού των επιτοκίων αναφοράς και προεξόφλησης (2008/C 14/06)
4. Τα αχρεωστήτως καταβληθέντα ποσά καταγράφονται στο φύλλο ελέγχου και επικυρώνονται από το αρμόδιο όργανο του Φορέα Υλοποίησης. Η τελική επικύρωση λογίζεται και ως πράξη καταλογισμού.
5. Η ανάκτηση του ποσού γίνεται μέσω της αρμόδιας για τη φορολογία εισοδήματος Δημόσιας Οικονομικής Υπηρεσίας του Παρόχου ηλεκτρονικών επικοινωνιών.

# Υποχρεώσεις επικοινωνίας και προβολής

Σύμφωνα με τον Κανονισμό για το Ταμείο Ανάκαμψης και Ανθεκτικότητας (ΤΑΑ) 241/2021 και τη χρηματοδοτική συμφωνία που έχει υπογραφεί με την Ευρωπαϊκή Επιτροπή (Nόμος 4822/2021), όλοι οι αποδέκτες χρηματοδότησης από το Ταμείο Ανάκαμψης και Ανθεκτικότητας έχουν υποχρεώσεις ως προς την επικοινωνία και προβολή σύμφωνα με τον Οδηγό Επικοινωνίας για το Εθνικό Σχέδιο Ανάκαμψης και Ανθεκτικότητας (ΕΣΑΑ) Ελλάδα 2.0.

Οι ανωτέρω υποχρεώσεις στο πλαίσιο του Προγράμματος συνοψίζονται ως ακολούθως:

* Κάθε πληροφοριακό ή διαφημιστικό υλικό (φυλλάδιο, διαφημιστική αφίσα, δελτίο τύπου) που θα δημιουργηθεί στο πλαίσιο υλοποίησης του Προγράμματος τόσο από το Φορέα Υλοποίησης όσο και από τους Παρόχους ηλεκτρονικών επικοινωνιών θα πρέπει να περιλαμβάνει σε ευδιάκριτο σημείο την οπτική ταυτότητα του Ελλάδα 2.0 που αποτελείται από το έμβλημα της Ένωσης και τη σχετική δήλωση χρηματοδότησης «Με τη χρηματοδότηση της Ευρωπαϊκής Ένωσης – NextGenerationEU» και το λογότυπο του Εθνικού Σχεδίου Ανάκαμψης και Ανθεκτικότητας «Ελλάδα 2.0» και, εντός του κειμένου, να γίνεται λεκτική αναφορά με τη φράση: Το Πρόγραμμα υλοποιείται στο πλαίσιο του Εθνικού Σχεδίου Ανάκαμψης και Ανθεκτικότητας «Ελλάδα 2.0» με τη χρηματοδότηση της Ευρωπαϊκής Ένωσης – NextGenerationEU.
* Κάθε διαφημιστική ενέργεια (Web banner ή ανάρτηση (post) στα μέσα κοινωνικής δικτύωσης) θα πρέπει να περιλαμβάνει την οπτική ταυτότητα του Ελλάδα 2.0 που αποτελείται από το έμβλημα της Ένωσης και τη σχετική δήλωση χρηματοδότησης «Με τη χρηματοδότηση της Ευρωπαϊκής Ένωσης – NextGenerationEU» και το λογότυπο του Εθνικού Σχεδίου Ανάκαμψης και Ανθεκτικότητας «Ελλάδα 2.0».
* Κάθε video ή τηλεοπτικό spot που δημιουργείται ειδικά για το Πρόγραμμα θα πρέπει να περιλαμβάνει σε διακριτό πλάνο την οπτική ταυτότητα του Σχεδίου Ελλάδα 2.0 και την εκφώνηση της φράσης «Εθνικό Σχέδιο Ανάκαμψης και Ανθεκτικότητας Ελλάδα 2.0 (εκφωνείται: δύο τελεία μηδέν). Με τη χρηματοδότηση της Ευρωπαϊκής Ένωσης NextGenerationEU». Εάν το Πρόγραμμα προβάλλεται εντός γενικότερου βίντεο ή τηλεοπτικού spot στο πλάνο προβολής του Προγράμματος εντάσσεται η οπτική ταυτότητα του Ελλάδα 2.0.
* Κάθε ραδιοφωνικό μήνυμα που δημιουργείται ειδικά για το Πρόγραμμα θα πρέπει να περιλαμβάνει την εκφώνηση της φράσης «Εθνικό Σχέδιο Ανάκαμψης και Ανθεκτικότητας Ελλάδα 2.0 (εκφωνείται: δύο τελεία μηδέν). Με τη χρηματοδότηση της Ευρωπαϊκής Ένωσης NextGenerationEU».
* Στον ιστότοπο του Προγράμματος καθώς και στους ιστότοπους των Παρόχων ηλεκτρονικών επικοινωνιών ειδικότερα στην σελίδα στην οποία παρουσιάζεται το Πρόγραμμα (εφόσον υφίσταται) θα πρέπει να περιλαμβάνεται σε ευδιάκριτο σημείο η οπτική ταυτότητα του Ελλάδα 2.0 που αποτελείται από το έμβλημα της Ένωσης και τη σχετική δήλωση χρηματοδότησης «Με τη χρηματοδότηση της Ευρωπαϊκής Ένωσης – NextGenerationEU» και το λογότυπο του Εθνικού Σχεδίου Ανάκαμψης και Ανθεκτικότητας «Ελλάδα 2.0» και, εντός του κειμένου, να γίνεται λεκτική αναφορά με τη φράση: Το Πρόγραμμα υλοποιείται στο πλαίσιο του Εθνικού Σχεδίου Ανάκαμψης και Ανθεκτικότητας «Ελλάδα 2.0» με τη χρηματοδότηση της Ευρωπαϊκής Ένωσης – NextGenerationEU.

Τα λογότυπα που απαρτίζουν την οπτική ταυτότητα του Ελλάδα 2.0 είναι διαθέσιμα στην ιστοσελίδα του Ελλάδα 2.0 (<https://greece20.gov.gr/epikoinwnia-dimosiotita/>). Η οπτική ταυτότητα του Σχεδίου Ελλάδα 2.0:

* Εμφανίζεται ενιαία, ευδιάκριτη και σε προβεβλημένη θέση.
* Δεν τροποποιείται ούτε συγχωνεύεται με άλλα γραφιστικά στοιχεία ή κείμενο.
* Τα στοιχεία της οπτικής ταυτότητας -λογότυπο του Σχεδίου Ελλάδα 2.0, έμβλημα της ΕΕ και δήλωση χρηματοδότησης- τοποθετούνται δίπλα το ένα στο άλλο σε απόσταση μεταξύ τους.
* Το μέγεθος της οπτικής ταυτότητας προσαρμόζεται συνολικά ανάλογα με το μέγεθος του επικοινωνιακού υλικού στο οποίο εμφανίζεται, όμως το ελάχιστο ύψος της δεν μπορεί να είναι μικρότερο από 1 εκατοστό (cm). Στην περίπτωση παραγωγής μικρών αντικειμένων όπως usb sticks κλπ. επιτρέπεται να εμφανίζεται μόνο το έμβλημα της ΕΕ, αυτό να είναι μικρότερο του 1 εκατοστού σε ύψος και σε αυτή την περίπτωση συνιστάται η κάθετη στοίχιση της δήλωσης χρηματοδότησης.

Όταν εμφανίζεται από κοινού με άλλα λογότυπα τα λοιπά λογότυπα:

* δεν παρεμβάλλονται στην οπτική ταυτότητα
* τοποθετούνται σε σχετική απόσταση από την οπτική ταυτότητα
* το μέγεθος των λοιπών λογοτύπων δεν μπορεί να είναι μεγαλύτερο από το μέγεθος της οπτικής ταυτότητας
* εκτός από το έμβλημα της ΕΕ δεν χρησιμοποιείται καμία άλλη οπτική ταυτότητα ή λογότυπο για να δηλώσει την χρηματοδότηση από την Ευρωπαϊκή Ένωση.

Β ΜΕΡΟΣ: Διαδικασίες

# Διαδικασία υποβολής Αίτησης Έκδοσης Voucher

Η διαδικασία υποβολής Αίτησης Έκδοσης Voucher περιλαμβάνει τα βήματα της παρούσας ενότητας. Μετά την έκδοση του Voucher, αυτό θα πρέπει να ενεργοποιηθεί ακολουθώντας τα βήματα της ενότητας 13 – Διαδικασία χρήσης Voucher και Υπηρεσίας Gigabit.

## Έλεγχος διαθεσιμότητας Υπηρεσίας Gigabit

Ο ενδιαφερόμενος ελέγχει στη σχετική ιστοσελίδα του Προγράμματος εάν το κτίριο στη διεύθυνση ενδιαφέροντος του βρίσκεται εντός των περιοχών παρέμβασης και, συνεπώς, δύναται να λάβει Υπηρεσίες Gigabit. Ο έλεγχος θα πραγματοποιείται με βάση τα στοιχεία που υποβάλλονται από τους εγγεγραμμένους στο Πρόγραμμα Παρόχους Ηλεκτρονικών Επικοινωνιών στο Πληροφοριακό Σύστημα «Χάρτης Ευρυζωνικότητας και Μητρώο Δικτύων (ΧΕΜΔ)» του Υ.ΨΗ.ΔΙΑ σύμφωνα με τις διαδικασίες που προβλέπονται στην ΥΑ 5847 ΕΞ 2023 (ΦΕΚ Β’ 953/ 23-2-2023) και ειδικότερα τα στοιχεία του Παραρτήματος «Α4α. Παροχή υπηρεσιών μέσω ενσύρματων τεχνολογιών σε γεωγραφική περιοχή ή σημείο κάλυψης (WiredService)». Ειδικότερα, ο ενδιαφερόμενος πληκτρολογώντας τη διεύθυνσή ενδιαφέροντος του (χωρίς απαραιτήτως να είναι πλήρης), οδηγείται σε ένα χάρτη επί του οποίου αποτυπώνεται ως «πινέζα» το σημείο στο οποίο καταλήγει η γεωκωδικοποίηση της διεύθυνσης. Εναλλακτικά, μπορεί να αναζητήσει χειροκίνητα στο χάρτη τη διεύθυνση ενδιαφέροντός του. Στο χάρτη αποτυπώνονται επίσης όλα τα σημεία/κτίρια για τα οποία έχει δηλωθεί παροχή υπηρεσίας μέσω ενσύρματων τεχνολογιών (έστω και από έναν πάροχο υπηρεσιών) στον πίνακα Α4α, με ταχύτητα NORDOWN τουλάχιστον 250 Mbps. Ο χρήστης ενημερώνεται ότι είναι επιλέξιμα τα κτίρια που εμφανίζονται και εφόσον το δικό του πράγματι εμφανίζεται, προτρέπεται να το επιλέξει προκειμένου να προχωρήσει με τη διαδικασία υποβολής αίτησης.

## Επισκόπηση Προσφορών

Εφόσον το επιλεχθέν κτίριο είναι επιλέξιμο, ο ενδιαφερόμενος θα μπορεί να δει όλες τις Προσφορές για Υπηρεσίες Gigabit που είναι διαθέσιμες στη διεύθυνση ενδιαφέροντος του, και να εντοπίσει τη συγκεκριμένη Προσφορά που τον ενδιαφέρει, με αποκλειστικό κριτήριο τις ανάγκες ή/και τις δυνατότητές του, σύμφωνα με τα προσωπικά του κριτήρια.

## Υποβολή Αίτησης Έκδοσης Voucher

Στην περίπτωση που στη διεύθυνση ενδιαφέροντος παρέχονται Υπηρεσίες Gigabit, ο ενδιαφερόμενος μπορεί να υποβάλλει μέσω του Πληροφοριακού Συστήματος του Προγράμματος Αίτηση Έκδοσης Voucher[[13]](#footnote-14) αφού αποδεχτεί τους όρους συμμετοχής και τις προϋποθέσεις του Προγράμματος, τους όρους χρήσης των πληροφοριακών υποδομών του Προγράμματος, την δήλωση συγκατάθεσης για την επεξεργασία των προσωπικών του δεδομένων και εξουσιοδοτήσει την άντληση από τα Πληροφοριακά Συστήματα της Ανεξάρτητης Αρχής Δημοσίων Εσόδων (ΑΑΔΕ) όλων των αναγκαίων στοιχείων για τον έλεγχο επιλεξιμότητας της Αίτησης του (ονοματεπώνυμο, επωνυμία, ΑΦΜ, αρμόδια Δ.Ο.Υ., ΚΑΔ, νομική μορφή κ.λ.π.).

Ο ωφελούμενος θα πρέπει να επιλέξει το κτίριο του από το χάρτη με όλα τα κτίρια όπου παρέχονται υπηρεσίες Gigabit και να καταχωρήσει τον αριθμό της τηλεφωνικής του σύνδεσης. Ακολούθως θα διενεργείται αυτόματος έλεγχος από το Πληροφοριακό Σύστημα του Προγράμματος ότι ο ενδιαφερόμενος δεν έχει λάβει επιδότηση μέσω της δράσης Super-Fast Broadband (SFBB) με διασταύρωση του ΑΦΜ και του αριθμού τηλεφωνικής σύνδεσης.

Ακολούθως -όπου εφαρμόζεται- πραγματοποιείται έλεγχος της σώρευσης μέσω του Πληροφοριακού Συστήματος του Προγράμματος στο Πληροφοριακό Σύστημα Σώρευσης Κρατικών Ενισχύσεων Ήσσονος Σημασίας (ΠΣΣΕΗΣ) της Ειδικής Υπηρεσίας Κρατικών Ενισχύσεων και Χρηματοδοτικών Εργαλείων της Γενικής Γραμματείας Δημοσίων Επενδύσεων - ΕΣΠΑ του Υπουργείου Εθνικής Οικονομίας και Οικονομικών. Ο έλεγχος σώρευσης, κατά τα ανωτέρω, θα διενεργείται συμπεριλαμβάνοντας το τυχόν αναλογούν ποσό στην περίπτωση που η ωφελούμενη επιχείρηση έχει την έδρα της σε κτίριο που έχει υπαχθεί στο Πρόγραμμα «Smart Readiness»[[14]](#footnote-15). Το τυχόν αναλογούν ποσό που προκύπτει από την υπαγωγή της επιχείρησης στο Πρόγραμμα «Smart Readiness» θα υπολογίζεται με επιμερισμό του συνολικού ποσού επιχορήγησης μέσω του Προγράμματος «Smart Readiness» σε ίσα μέρη με βάση το πλήθος των ιδιοκτησιών / ανεξάρτητων χώρων που βρίσκονται στο κτίριο[[15]](#footnote-16).

Στη συνέχεια, το Πληροφοριακό Σύστημα του Προγράμματος είτε απορρίπτει το αίτημα με κατάλληλη αιτιολόγηση[[16]](#footnote-17) είτε το εγκρίνει και εκδίδεται το Voucher[[17]](#footnote-18) (που θα είναι άμεσα ενεργό/χρησιμοποιήσιμο) και ο ενδιαφερόμενος θα καθίσταται ωφελούμενος του Προγράμματος.

Κάθε Voucher αποτελείται από ένα οκταψήφιο κωδικό της μορφής ΧΧ.ΧΧ.ΧΧ.ΧΧ, που μπορεί να αποτελείται από ψηφία (0 έως 9) ή κάποιο από τα ακόλουθα γράμματα: Α, Β, Ε, Η, Κ, Μ, Ν, Τ, Υ, Χ.

Ο Ωφελούμενος ενημερώνεται μέσω του Πληροφοριακού Συστήματος λαμβάνοντας σχετικό mail καθώς και μήνυμα στο κινητό τηλέφωνο που έχει δηλωθεί στην Αίτηση Έκδοσης Voucher. Το SMS θα έχει την ακόλουθη μορφή:

GIGABIT VOUCHER: Εκδόθηκε Voucher ΧΧ.ΧΧ.ΧΧ.ΧΧ. Πρέπει να ενεργοποιηθεί έως ΧΧ/ΧΧ/ΧΧΧΧ.

Ο ωφελούμενος της ενίσχυσης είναι υπεύθυνος για την ορθότητα και ακρίβεια όλων των στοιχείων που περιλαμβάνονται στο Αίτημα Έκδοσης Voucher καθώς και για την τήρηση των όρων και προϋποθέσεων του Προγράμματος. Η υποβολή της Αίτησης Έκδοσης Voucher επέχει τη θέση υπεύθυνης δήλωσης του Ν. 1599/1986 του ωφελουμένου.

# Διαδικασία χρήσης Voucher και ενεργοποίησης Υπηρεσίας Gigabit

## Επικοινωνία με πάροχο ηλεκτρονικών επικοινωνιών

Ο ωφελούμενος, μετά την έκδοση του Voucher και εντός της περιόδου ισχύος του, προβαίνει σε επικοινωνία με τον Πάροχο ηλεκτρονικών επικοινωνιών της επιλογής του προκειμένου να ενεργοποιήσει την Υπηρεσία Gigabit κάνοντας χρήση του Voucher.

## Σύναψη σύμβασης με πάροχο ηλεκτρονικών επικοινωνιών

Ο ωφελούμενος επιλέγει μία εκ των εγκεκριμένων Προσφορών για την παροχή Υπηρεσίας Gigabit που είναι διαθέσιμες από τον εν λόγω πάροχο ηλεκτρονικών επικοινωνιών και υπογράφει την σχετική σύμβαση. Ελλείψει ιδιόχειρης υπογραφής, η συναίνεση του ωφελούμενου στην κατάρτιση της σύμβασης είναι δυνατόν να τεκμαίρεται και μέσω καθορισμένης διαδικασίας κοινής αποδοχής, υπό την προϋπόθεση της τήρησης των σχετικών αποδεικτικών στο Πληροφοριακό Σύστημα του Παρόχου ηλεκτρονικών επικοινωνιών.

## Ενεργοποίηση Υπηρεσίας Gigabit

Μετά τη σύναψη σύμβασης με τον Πάροχο ηλεκτρονικών επικοινωνιών, η Υπηρεσία Gigabit θα πρέπει να ενεργοποιείται στη δηλωθείσα διεύθυνση ή σημείο λειτουργίας και να ενεργοποιείται το ταχύτερο δυνατό και εντός των σχετικών προθεσμιών βάσει του ισχύοντος κανονιστικού πλαισίου και των όρων της σύμβασης. Για να θεωρείται ενεργοποιημένη η Υπηρεσία Gigabit, θα πρέπει ο ωφελούμενος να έχει προηγουμένως παραλάβει τον εξοπλισμό πρόσβασης στο διαδίκτυο (modem / router).

Μετά την ενεργοποίηση της Υπηρεσίας Gigabit, ο Πάροχος ηλεκτρονικών επικοινωνιών έχει χρονικό περιθώριο δέκα (10) ημερών προκειμένου να δηλώσει την ημερομηνία ενεργοποίησης στο Πληροφοριακό Σύστημα του Προγράμματος. Ακολούθως, μετά τη δήλωση ενεργοποίησης της Υπηρεσίας Gigabit από τον Πάροχο ηλεκτρονικών επικοινωνιών[[18]](#footnote-19), αποστέλλεται μέσω του Πληροφοριακού Συστήματος του Προγράμματος μήνυμα ηλεκτρονικού ταχυδρομείου (σύμφωνα με το υπόδειγμα του Παραρτήματος ΙI) προς τον ωφελούμενο με το οποίο:

* θα γνωστοποιείται η ενεργοποίηση της Υπηρεσίας Gigabit
* θα καλείται να εισέλθει στο Πληροφοριακό Σύστημα του Προγράμματος προκειμένου να διενεργήσει -στο χώρο λειτουργίας της Υπηρεσίας Gigabit- ένα speed test και ακολούθως να επιβεβαιώσει[[19]](#footnote-20) την ενεργοποίηση της Υπηρεσίας Gigabit εξουσιοδοτώντας τον Πάροχο ηλεκτρονικών επικοινωνιών να εισπράξει αντ’ αυτού το ποσό του Voucher ή να προβάλλει αντιρρήσεις σχετικά με την ενεργοποίηση της Υπηρεσίας Gigabit παρέχοντας σχετική αιτιολόγηση.

Εφόσον, εντός πέντε (5) ημερών δεν προβεί σε καμία ενέργεια, σύμφωνα με τα παραπάνω, τότε θεωρείται ότι έχει επιβεβαιώσει την ενεργοποίηση της Υπηρεσίας Gigabit και έχει παράσχει εξουσιοδότηση για την είσπραξη αντ’ αυτου του ποσού του Voucher[[20]](#footnote-21). Σε περίπτωση που εντός της ανωτέρω προθεσμίας των πέντε (5) ημερών ο ωφελούμενος προβάλλει αντιρρήσεις[[21]](#footnote-22), ο Πάροχος ηλεκτρονικών επικοινωνιών ενημερώνεται σχετικά μέσω ειδικής λειτουργικότητας του Πληροφοριακού Συστήματος του Προγράμματος και προβαίνει στις αναγκαίες ενέργειες σε συνεργασία με τον ωφελούμενο εφόσον απαιτείται. Ακολούθως, ο Πάροχος ηλεκτρονικών επικοινωνιών δηλώνει, μέσω του Πληροφοριακού Συστήματος του Προγράμματος την επίλυση του ζητήματος και την εκ νέου ενεργοποίηση της υπηρεσίας[[22]](#footnote-23). Σε αυτήν την περίπτωση δεν ισχύει ο ανωτέρω χρονικός περιορισμός των δέκα (10) ημερών, και ο Πάροχος ηλεκτρονικών επικοινωνιών θα μπορεί να δηλώσει την αρχική ημερομηνία ενεργοποίησης ενώ ο ωφελούμενος θα έχει εκ νέου το δικαίωμα να προβάλλει αντιρρήσεις, κατά τα ανωτέρω. Εφόσον ο ωφελούμενος έχει προβάλλει αντιρρήσεις και μέχρι την επίλυση του σχετικού ζητήματος, η παραγγελία θα αδρανοποιείται και ο Πάροχος ηλεκτρονικών επικοινωνιών δεν θα μπορεί να τη συμπεριλάβει σε αίτημα πληρωμής σύμφωνα με την ενότητα 7. Σε περίπτωση που το ζήτημα δεν επιλυθεί εντός τριάντα (30) ημερών, η παραγγελία θα ακυρώνεται και το Voucher θα αποδεσμεύεται[[23]](#footnote-24) από τον συγκεκριμένο Πάροχο ηλεκτρονικών επικοινωνιών ώστε να μπορεί να επαναχρησιμοποιηθεί από τον ωφελούμενο.

Μετά την ενεργοποίηση της Υπηρεσίας Gigabit κατά τα ανωτέρω ο Πάροχος ηλεκτρονικών επικοινωνιών μπορεί να εντάξει τα σχετικά ποσά επιδότησης σε επόμενο αίτημα πληρωμής.

## Διακοπή Υπηρεσίας Gigabit

Σε περίπτωση που ο ωφελούμενος προβεί σε πρόωρη διακοπή της Υπηρεσίας Gigabit σύμφωνα με τα προβλεπόμενα στους όρους της σύμβασης παροχής υπηρεσιών, τότε οι Πάροχοι ηλεκτρονικών επικοινωνιών δύνανται να επιβάλουν τέλος πρόωρης διακοπής σύμφωνα με τον Κανονισμό Γενικών Αδειών της ΕΕΤΤ και τη σύμβαση παροχής υπηρεσιών. Οι Πάροχοι ηλεκτρονικών επικοινωνιών θα πρέπει να διασφαλίζουν ότι στο τέλος πρόωρης διακοπής δεν περιλαμβάνονται στοιχεία κόστους που έχουν καλυφθεί από την οικονομική αξία του Voucher (ενδεικτικά το εναπομείναν ποσό απόσβεσης που αφορά στην εγκατάσταση της οριζόντιας οπτικής καλωδίωσης για τη διασύνδεση της οριζόντιας ιδιοκτησίας με την υφιστάμενη κάθετη καλωδίωση, στον τερματικό εξοπλισμό ή στην ενεργοποίηση της Υπηρεσίας). Για σκοπούς διαφάνειας, οι Πάροχοι ηλεκτρονικών επικοινωνιών θα πρέπει να περιλαμβάνουν στην περιγραφή της υπηρεσίας στο πληροφοριακό σύστημα της δράσης τον τρόπο με τον οποίο θα υπολογίζεται το τυχόν τέλος πρόωρης διακοπής σύμφωνα με τα ανωτέρω.

# Αυθεντικοποίηση ωφελουμένων στο Πληροφοριακό Σύστημα του Προγράμματος

Οι ωφελούμενοι του Προγράμματος σε όλες τις περιπτώσεις χρήσης του Πληροφοριακού Συστήματος του Προγράμματος κατά τα ανωτέρω αυθεντικοποιούνται με χρήση των προσωπικών διαπιστευτηρίων του taxisnet με τη χρήση της Υπηρεσίας Αυθεντικοποίησης Χρηστών σε Πληροφοριακά Συστήματα τρίτων Φορέων (oAuth2.0) του Κέντρου Διαλειτουργικότητας του Υπουργείου Ψηφιακής Διακυβέρνησης.

# Πρόσβαση και Διεπαφές Πληροφοριακού Συστήματος από τους Παρόχους ηλεκτρονικών επικοινωνιών

Για τη διευκόλυνση των Παρόχων ηλεκτρονικών επικοινωνιών στη διαχείριση των Vouchers και την υλοποίηση των σχετικών διαδικασιών που περιγράφονται στον παρόντα Οδηγό, προβλέπονται οι ακόλουθες δυνατότητες που θα είναι διαθέσιμες προς όλους τους Παρόχους ηλεκτρονικών επικοινωνιών που θα εγγραφούν στο Πληροφοριακό Σύστημα του Προγράμματος:

1. Δυνατότητα μαζικής θέασης Παραγγελιών σε μορφή πίνακα – GUI: Οι Πάροχοι ηλεκτρονικών επικοινωνιών θα μπορούν να δουν το σύνολο των Παραγγελιών τους για ενεργοποίηση Υπηρεσίας Gigabit με βάση την κατάσταση του Αιτήματος.
2. Διεπαφή μαζικής εξαγωγής των στοιχείων σε μορφή πίνακα – API: οι πίνακες έτσι όπως εξειδικεύονται στο σημείο 1 ανωτέρω θα μπορούν να ανακληθούν και με τη μορφή προγραμματιστικής διεπαφής
3. Διεπαφή ενημέρωσης για την αλλαγή κατάστασης Αιτήματος – API (pull mechanism): Για όλα τα αιτήματα θα καθίσταται διαθέσιμη σε ημερήσια βάση η πρόοδος της κατάστασής τους. Συγκεκριμένα, κάθε ημερολογιακή ημέρα, για όσα αιτήματα πραγματοποιήθηκε αλλαγή της κατάστασης τους εντός της συγκεκριμένης ημέρας, θα διατίθενται οι μοναδικοί αριθμοί Vouchers και η νέα τους κατάσταση τους.

# Διαδικασία εγγραφής Παρόχου ηλεκτρονικών επικοινωνιών

## Προϋποθέσεις εγγραφής Παρόχου

Οι Πάροχοι ηλεκτρονικών επικοινωνιών που το επιθυμούν θα μπορούν να εγγραφούν στο Πληροφοριακό Σύστημα του Προγράμματος υπό τις ακόλουθες προϋποθέσεις:

* Να υποβάλλουν Δήλωση Εγγραφής στο Πληροφοριακό Σύστημα του Προγράμματος με την αποδοχή των όρων και προϋποθέσεων του Προγράμματος.
* Να είναι νόμιμα αδειοδοτημένοι βάσει του Κανονισμού Γενικών Αδειών της ΕΕΤΤ

Επιπλέον, οι Πάροχοι ηλεκτρονικών επικοινωνιών που θα εγγραφούν στο Πληροφοριακό Σύστημα του Προγράμματος και θα υποβάλλουν Προσφορές για την παροχή Υπηρεσίας Gigabit αναλαμβάνουν την υποχρέωση να παρέχουν την Υπηρεσία Gigabit με έκπτωση τουλάχιστον ίση με το ποσό του Voucher σε σχέση με τα αντίστοιχα προγράμματα (με ίδια χαρακτηριστικά ταχύτητας και συμπεριλαμβανόμενων υποπροϊόντων) που προσφέρονται στις υπόλοιπες περιοχές της χώρας. Η έκπτωση μπορεί να διατεθεί με οποιονδήποτε τρόπο εντός της περιόδου της σύμβασης παροχής υπηρεσιών , σύμφωνα με την εμπορική πολιτική του παρόχου (πχ δωρεάν παροχή υπηρεσίας για κάποιους μήνες, ομοιόμορφη έκπτωση επί του μηνιαίου τέλους καθ’ όλη τη διάρκεια της σύμβασης). Επιπλέον, εάν η Υπηρεσία Gigabit παρέχεται από καθετοποιημένο πάροχο[[24]](#footnote-25) του οποίου το μερίδιο αγοράς στην λιανική αγορά ευρυζωνικών συνδέσεων[[25]](#footnote-26) είναι μεγαλύτερο από 20% τότε ο Πάροχος ηλεκτρονικών επικοινωνιών πρέπει να παρέχει τουλάχιστον μία υπηρεσία χονδρικής[[26]](#footnote-27) που να αντιστοιχεί σε κάθε διαθέσιμη ταχύτητα (ή συνδυασμό ταχυτήτων download/upload) των προϊόντων λιανικής που προσφέρει στη δράση και η οποία θα επιτρέπει σε άλλους παρόχους να παρέχουν αντίστοιχη υπηρεσία λιανικής.

Σε κάθε περίπτωση, η παροχή της υπηρεσίας χονδρικής (είτε προσφέρεται από καθετοποιημένο πάροχο με μερίδιο αγοράς μεγαλύτερο του 20%, είτε από πάροχο αποκλειστικά χονδρικής), θα πρέπει να γίνεται υπό όρους διαφάνειας και μη διακριτικής μεταχείρισης και σε τιμή όχι υψηλότερη από την αντίστοιχη ρυθμιζόμενη τιμή όπως αυτή καθορίζεται από την ΕΕΤΤ στο πλαίσιο της ρύθμισης της χονδρικής αγοράς τοπικής πρόσβασης[[27]](#footnote-28).

Καθετοποιημένοι πάροχοι με ποσοστό μικρότερο από 20% μπορούν επίσης να προσφέρουν σε εθελοντική βάση υπηρεσίες χονδρικής σύμφωνα με τα ανωτέρω.

## Υποβολή δήλωσης εγγραφής Παρόχου

Ο Πάροχος Ηλεκτρονικών Επικοινωνιών δύναται να υποβάλει αίτημα εγγραφής στο Πληροφοριακό Σύστημα του Προγράμματος αποστέλλοντας σχετικό αίτημα μέσω e-mail προς το Γραφείο Τεχνικής Υποστήριξης. Η δυνατότητα εγγραφής στο Πληροφοριακό Σύστημα θα παραμείνει ανοικτή καθ’ όλη τη διάρκεια του Προγράμματος. Ειδικότερα, η διαδικασία υποβολής αιτήματος εγγραφής Παρόχου ηλεκτρονικών επικοινωνιών περιλαμβάνει τα ακόλουθα βήματα:

### Βήμα 1: Υποβολή αιτήματος εγγραφής

Ο Πάροχος Ηλεκτρονικών Επικοινωνιών προκειμένου να υποβάλει αίτημα εγγραφής στο Πληροφοριακό Σύστημα του Προγράμματος πρέπει να υποβάλει μέσω e-mail προς το Γραφείο Τεχνικής Υποστήριξης, υπεύθυνη δήλωση του νομίμου εκπροσώπου του στην οποία θα δηλώνεται:

* η επιθυμία εγγραφής του στο Πληροφοριακό Σύστημα του Προγράμματος
* η αποδοχή των όρων του Προγράμματος
* η αποδοχή της υποχρέωσης παροχής της Υπηρεσίας Gigabit με έκπτωση τουλάχιστον ίση με το ποσό του Voucher σε σχέση με τα αντίστοιχα προγράμματα (με ίδια χαρακτηριστικά ταχύτητας και συμπεριλαμβανόμενων υποπροϊόντων) που προσφέρονται στις υπόλοιπες περιοχές της χώρας σύμφωνα με τα καθοριζόμενα στον Οδηγό του Προγράμματος.
* η αποδοχή της υποχρέωσης παροχής χονδρικής υπηρεσίας (εφόσον εφαρμόζεται) σύμφωνα με τα καθοριζόμενα στον Οδηγό του Προγράμματος
* το φυσικό πρόσωπο που εξουσιοδοτείται να ενεργεί ως εκπρόσωπος του Παρόχου (Υπεύθυνος Προγράμματος Παρόχου), τόσο για λόγους επικοινωνίας, όσο και για τη διεκπεραίωση του συνόλου των εργασιών και ενεργειών που εκτελούνται ηλεκτρονικά στο πλαίσιο του Προγράμματος καθώς και τα στοιχεία επικοινωνίας του (όνομα, επώνυμο, πατρώνυμο, e-mail, τηλέφωνο και ΑΦΜ)
* του εγκεκριμένους χρήστες και τα στοιχεία επικοινωνίας τους (όνομα, επώνυμο, πατρώνυμο, e-mail, τηλέφωνο και ΑΦΜ) οι οποίοι θα έχουν πρόσβαση στο Πληροφοριακό Σύστημα του Προγράμματος για τις λειτουργίες που αφορούν στους Παρόχους ηλεκτρονικών επικοινωνιών
* ότι είναι νόμιμα αδειοδοτημένος και λειτουργεί υπό το καθεστώς γενικής άδειας βάσει του Κανονισμού Γενικών Αδειών της ΕΕΤΤ

### Βήμα 2: Ενεργοποίηση Παρόχου ηλεκτρονικών επικοινωνιών

Σε περίπτωση που η δήλωση εγγραφής δεν είναι πλήρης απορρίπτεται από το Φορέα Υλοποίησης ενώ σε περίπτωση που είναι πλήρης ο Πάροχος Ηλεκτρονικών Επικοινωνιών αποκτά πρόσβαση στο Πληροφοριακό Σύστημα[[28]](#footnote-29). Τα αποτελέσματα κοινοποιούνται στον Πάροχο ηλεκτρονικών επικοινωνιών μέσω αποστολής e-mail στον Υπεύθυνο Προγράμματος Παρόχου.

Με την ενεργοποίηση του Παρόχου ηλεκτρονικών επικοινωνιών, όλη η επικοινωνία και η ανταλλαγή πληροφορίας θα πραγματοποιείται μέσω του Υπευθύνου Προγράμματος Παρόχου.

### Βήμα 3: Ορισμός επιπλέον εγκεκριμένων χρηστών – διαγραφή υφιστάμενων χρηστών

Ο Υπεύθυνος Προγράμματος Παρόχου μπορεί να αιτείται τον ορισμό επιπλέον εγκεκριμένων χρηστών ή τη διαγραφή υφιστάμενων χρηστών αποστέλλοντας μέσω e-mail προς το Γραφείο Τεχνικής Υποστήριξης σχετικό αίτημα με τα στοιχεία επικοινωνίας των ανωτέρω χρηστών (όνομα, επώνυμο, πατρώνυμο, e-mail, τηλέφωνο και ΑΦΜ).

## Διαγραφή Παρόχου από το Πληροφοριακό Σύστημα

Ο Φορέας Υλοποίησης διατηρεί το δικαίωμα διαγραφής ενός Παρόχου ηλεκτρονικών επικοινωνιών[[29]](#footnote-30) από το Πληροφοριακό Σύστημα του Προγράμματος εφόσον δεν πληρούνται πλέον οι προϋποθέσεις εγγραφής στο Πληροφοριακό Σύστημα (πχ δεν είναι νόμιμα αδειοδοτημένος).

# Διαδικασία ανάρτησης και έγκρισης Προσφορών των Παρόχων ηλεκτρονικών επικοινωνιών

## Ανάρτηση των Προσφορών

Ο Πάροχος ηλεκτρονικών επικοινωνιών μετά την εγγραφή του στο Πληροφοριακό Σύστημα, δύναται να αναρτά, μέσω του Υποσυστήματος Προσφορών, τα αναλυτικά χαρακτηριστικά κάθε Προσφοράς που προτίθεται να διαθέτει στο πλαίσιο του Προγράμματος, σύμφωνα με τους ακόλουθους όρους και εντός των προθεσμιών που αναφέρονται στην ενότητα 5 του παρόντος οδηγού:

* Οι παρεχόμενες Προσφορές θα πρέπει να πληρούν τις ελάχιστες απαιτήσεις που καθορίζονται στην ενότητα 3 του παρόντος Οδηγού.
* Για κάθε προσφορά περιλαμβάνεται σύνδεσμος (link) προς την ιστοσελίδα του που αναφέρει λεπτομερώς τους όρους και προϋποθέσεις παροχής της υπηρεσίας. Τα στοιχεία που δηλώνονται στην ιστοσελίδα του Παρόχου ηλεκτρονικών επικοινωνιών δημοσιοποιούνται με αποκλειστικά δική του ευθύνη και ο Φορέας Υλοποίησης δεν φέρει καμία ευθύνη για την ορθότητα ή την αξιοπιστία τους.

## Έγκριση και δημοσιοποίηση Προσφορών

Οι αναρτημένες Προσφορές ελέγχονται αυτόματα από το Πληροφοριακό Σύστημα ως προς την κάλυψη των ελάχιστων λειτουργικών προδιαγραφών κατά την καταχώρισή τους στην εφαρμογή. Μετά την καταχώρισή τους, οι αναρτημένες Προσφορές ελέγχονται από την Γνωμοδοτική Επιτροπή και κατόπιν εισήγησής της, εγκρίνονται ή απορρίπτονται από τον Φορέα Υλοποίησης, οι δε Πάροχοι ηλεκτρονικών επικοινωνιών ενημερώνονται ηλεκτρονικά μέσω email για την απόφαση αυτή.

Σε περίπτωση απόρριψης Προσφοράς, ο Πάροχος ηλεκτρονικών επικοινωνιών μπορεί να ασκήσει το δικαίωμα ένστασης προς τον Φορέα Υλοποίησης, εντός πέντε (5) ημερών, προσκομίζοντας σχετικά τεκμηριωτικά στοιχεία. Ο Φορέας Υλοποίησης υποχρεούται να απαντήσει τεκμηριωμένα εντός δέκα (10) ημερών επί της ένστασης.

Σημειώνεται ότι ο έλεγχος της Γνωμοδοτικής Επιτροπής αφορά στη συμμόρφωση της Προσφοράς με τις ελάχιστες απαιτήσεις της Υπηρεσίας Gigabit σύμφωνα με τα οριζόμενα στην ενότητα 3. Η Γνωμοδοτική Επιτροπή δύναται να αξιοποιήσει παροχή εξωτερικής υποστήριξης κατά τη διενέργεια των ανωτέρω ελέγχων, έτσι ώστε να γνωμοδοτήσει σχετικά.

Οι Πάροχοι ηλεκτρονικών επικοινωνιών μπορούν καθ’ όλη τη διάρκεια του Προγράμματος να προσθέτουν νέα Προσφορές καθώς και να απενεργοποιούν υφιστάμενες Προσφορές τους, ενώ έχουν το δικαίωμα να προβαίνουν χωρίς περιορισμό σε μειώσεις τιμών επί των ήδη εγκεκριμένων Προσφορών. Η μείωση της τιμής μιας Προσφοράς λογίζεται ως επικαιροποίηση της Προσφοράς ως προς την τιμή διάθεσής της και δεν απαιτεί εκ νέου έγκριση από τον Φορέα Υλοποίησης. Επισημαίνεται ότι, δεν είναι δυνατή καμία αύξηση τιμής εγκεκριμένης Προσφοράς χωρίς νέα έγκριση. Σε περίπτωση αύξησης τιμής εγκεκριμένης Προσφοράς θα πρέπει να ακολουθηθεί η παρακάτω διαδικασία:

* Υποβολή αιτήματος οριστικής απενεργοποίησης της Προσφοράς από τον Πάροχο στο ΠΣ
* Υποβολή της (νέας) Προσφοράς (με τη νέα τιμή)
* Έλεγχος από την Γνωμοδοτική Επιτροπή και έγκριση/απόρριψη από τον Φορέα Υλοποίησης

Επισημαίνεται ότι οι προσφορές που έχουν απενεργοποιηθεί οριστικά δεν δύνανται να ενεργοποιηθούν ξανά. Στην περίπτωση αύξησης τιμής λόγω επιβολής πρόσθετου τέλους ή φόρου ή αύξησης ήδη υπάρχοντος, τροποποιείται η εγκριθείσα προσφορά και επανυποβάλλεται για έγκριση.

# Πληροφορίες και κύκλος ζωής Voucher

## Βασικές πληροφορίες Voucher

Οι βασικές πληροφορίες που περιέχονται στο Voucher είναι οι ακόλουθες:

* **Μοναδικός κωδικός voucher**: Ο μοναδικός κωδικός που χαρακτηρίζει το voucher σε όλο τον κύκλο ζωής του. Αποτελείται από ένα οκταψήφιο κωδικό της μορφής ΧΧ.ΧΧ.ΧΧ.ΧΧ, που μπορεί να αποτελείται από ψηφία (0 έως 9) ή κάποιο από τα ακόλουθα γράμματα: Α, Β, Ε, Η, Κ, Μ, Ν, Τ, Υ, Χ. Είναι και ο κωδικός που γνωρίζει ο ωφελούμενος καθώς και ο Πάροχος ηλεκτρονικών επικοινωνιών.
* **Συσχετιζόμενο ΑΦΜ ωφελουμένου**: Κάθε μοναδικό voucher συσχετίζεται με ένα μοναδικό ΑΦΜ του ωφελουμένου.
* **Συσχετιζόμενος κωδικός κτιρίου**: Ο κωδικός του κτίριου όπως έχει υποβληθεί από τους παρόχους στο ΧΕΜΔ.
* **Κατάσταση αιτήματος**: μια από τις διαδοχικές καταστάσεις αιτημάτων που περιγράφονται στην ενότητα 18.2.
* **Ημερομηνία έκδοσης voucher**: Η ημέρα και ώρα έκδοσης του voucher.
* **Ημερομηνία τέλους χρήσης voucher**: Η ημέρα και ώρα λήξης ισχύος του voucher. Μετά το σημείο αυτό δεν είναι δυνατή η χρήση του.
* **Κωδικός Παρόχου:** ο κωδικός του Παρόχου ηλεκτρονικών επικοινωνιών που έχει εξαργυρώσει το Voucher.
* **Ημερομηνία δέσμευσης**: Η ημερομηνία εξαργύρωσης του Voucher σε συγκεκριμένο Πάροχο ηλεκτρονικών επικοινωνιών.

## Κύκλος ζωής Voucher

Ο συνολικός κύκλος ζωής των Vouchers (όπως δημιουργούνται και παρακολουθούνται από το Πληροφοριακό Σύστημα του Προγράμματος) παρουσιάζεται στο ακόλουθο διάγραμμα:



Εικόνα 1: Κύκλος ζωής voucher

Όλη η λογική της διαχείρισης των vouchers από τη δημιουργία τους, έως και την πληρωμή τους βασίζεται στο συνδυασμό των παραπάνω καταστάσεων αιτημάτων.

Η αλλαγή κατάστασης αιτήματος ενός voucher γίνεται μέσω ενός συνόλου βασικών λειτουργιών του Πληροφοριακού Συστήματος του Προγράμματος. Αναλυτικότερα, οι καταστάσεις αιτημάτων είναι οι ακόλουθες:

* ΥΠΟΒΛΗΘΗΚΕ ΑΙΤΗΣΗ ΚΟΥΠΟΝΙΟΥ: Έχει ολοκληρωθεί η υποβολή του αιτήματος από τον ωφελούμενο
* ΑΠΟΡΡΙΦΘΗΚΕ ΑΙΤΗΣΗ ΚΟΥΠΟΝΙΟΥ: Η αίτηση απορρίφθηκε ύστερα από έλεγχο συστήματος
* ΕΚΔΟΘΗΚΕ ΚΟΥΠΟΝΙ: Έγκριση της αίτησης κατόπιν συστημικών ελέγχων και έκδοση voucher.
* ΥΠΟΒΛΗΘΗΚΕ ΔΗΛΩΣΗ ΕΝΕΡΓΟΠΟΙΗΣΗΣ: Βεβαιωμένη δήλωση ενεργοποίησης της Υπηρεσίας Gigabit από τον Πάροχο ηλεκτρονικών επικοινωνιών
* ΟΛΟΚΛΗΡΩΣΗ ΜΕ ΑΠΟΔΟΧΗ ΩΦΕΛΟΥΜΕΝΟΥ: Δήλωση ενεργοποίησης από Πάροχο ηλεκτρονικών επικοινωνιών με αποδοχή από ωφελούμενο
* ΟΛΟΚΛΗΡΩΣΗ ΧΩΡΙΣ ΑΠΟΔΟΧΗ ΩΦΕΛΟΥΜΕΝΟΥ: Δήλωση ενεργοποίησης από Πάροχο ηλεκτρονικών επικοινωνιών χωρίς αποδοχή από ωφελούμενο
* ΥΠΟΒΛΗΘΗΚΑΝ ΑΝΤΙΡΡΗΣΕΙΣ ΑΠΟ ΩΦΕΛΟΥΜΕΝΟ: Υποβολή αντιρρήσεων από τον ωφελούμενο σχετικά με την ενεργοποίηση της Υπηρεσίας Gigabit
* ΑΠΟΔΕΣΜΕΥΤΗΚΕ ΚΟΥΠΟΝΙ: Αποδέσμευση μετά την πάροδο 30 ημερολογιακών ημερών από την υποβολή αντιρρήσεων από τον ωφελούμενο χωρίς να έχει μεταβληθεί η κατάσταση αιτήματος σε ΥΠΟΒΛΗΘΗΚΕ ΔΗΛΩΣΗ ΕΝΕΡΓΟΠΟΙΗΣΗΣ ή ΟΛΟΚΛΗΡΩΣΗ ΜΕ ΑΠΟΔΟΧΗ ΩΦΕΛΟΥΜΕΝΟΥ ή ΟΛΟΚΛΗΡΩΣΗ ΧΩΡΙΣ ΑΠΟΔΟΧΗ ΩΦΕΛΟΥΜΕΝΟΥ.
* ΠΡΟΣ ΕΚΚΑΘΑΡΙΣΗ: Voucher έτοιμο για πληρωμή στην επόμενη περιοδική εξόφληση
* ΕΚΚΑΘΑΡΙΣΘΗΚΕ: Πραγματοποιήθηκε εκκαθάριση πληρωμής προς Πάροχο ηλεκτρονικών επικοινωνιών

# ΠΑΡΑΡΤΗΜΑ Ι: Υπεύθυνη δήλωση στοιχείων πραγματικών δικαιούχων

*(Απαιτείται μόνο στην περίπτωση που ο ωφελούμενος αποτελεί νομικό πρόσωπο. Υπογράφεται ψηφιακά μέσω .gov ή φυσικά με γνήσιο υπογραφής και υποβάλλεται μαζί με την εκτύπωση από το Μητρώο Πραγματικών Δικαιούχων. Τα παραπάνω είναι απαραίτητα στοιχεία για συμμόρφωση με τη διαδικασία του Συστήματος Διαχείρισης και Ελέγχου Ταμείου Ανάκαμψης και Ανθεκτικότητας που αφορά στη Συλλογή και Καταχώρηση δεδομένων του άρθρου 22.2.δ του Κανονισμού (ΕΕ) 2021/241. Πιο συγκεκριμένα, ειδικότερα, για τις περιπτώσεις οντοτήτων που έχουν υποχρέωση εγγραφής στο Κεντρικό Μητρώο Πραγματικών Δικαιούχων του άρθρου 20 του ν.4557/2018 (Α΄ 139), ως ισχύει, προσκομίζεται σχετική εκτύπωση των στοιχείων και πληροφοριών από το Κεντρικό Μητρώο Πραγματικών Δικαιούχων, συνοδευόμενη από Υπεύθυνη Δήλωση (της παρ. 4 του άρθρου 8 του ν.1599/1986 (Α΄ 75), αρμοδίως υπογεγραμμένη, στην οποία θα δηλώνονται τα ανωτέρω αναφερθέντα στοιχεία των πραγματικών δικαιούχων (κατ’ ελάχιστον, όνομα, επώνυμο, αριθμός φορολογικού μητρώου και ημερομηνία γέννησης), όπως αυτός ορίζεται στο άρθρο 3 σημείο 6 της Οδηγίας (ΕΕ) 2015/849 του Ευρωπαϊκού Κοινοβουλίου και του Συμβουλίου, το οποίο ενσωματώθηκε στην παρ. 17 του άρθρου 3 του ν.4557/18).*

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| ΠΡΟΣ: | Κοινωνία της Πληροφορίας ΜΑΕ | | | | | | | | | | | | | |
| Ο – Η Όνομα: |  | | | | | Επώνυμο: | | |  | | | | | |
| Όνομα και Επώνυμο Πατέρα: | | | |  | | | | | | | | | | |
| Όνομα και Επώνυμο Μητέρας: | | | |  | | | | | | | | | | |
| Ημερομηνία γέννησης: | | | |  | | | | | | | | | | |
| Τόπος Γέννησης: | | | |  | | | | | | | | | | |
| Αριθμός Δελτίου Ταυτότητας: | | | |  | | | Τηλ: | |  | | | | | |
| Τόπος Κατοικίας: | |  | | | Οδός: |  | | | | | Αριθ: |  | ΤΚ: |  |
| Αρ. Τηλεομοιοτύπου (Fax): | | |  | | | | | Εmail: | |  | | | | |

Με ατομική μου ευθύνη και γνωρίζοντας τις κυρώσεις, που προβλέπονται από τις διατάξεις της παρ. 6 του άρθρου 22 του Ν. 1599/1986, δηλώνω ότι:

Με την ιδιότητά μου, ως νόμιμος εκπρόσωπος της εταιρείας \_\_\_\_\_\_\_\_\_\_\_\_\_\_\_ ή υπεύθυνος κανονιστικής συμμόρφωσης της εταιρείας \_\_\_\_\_\_\_\_\_\_\_\_\_\_\_\_\_\_\_\_, δηλώνω υπεύθυνα ότι σύμφωνα με την παρ. 17 του άρθρου 3 του ν.4557/2018 όπως ισχύει, τα κατωτέρω πρόσωπα δύνανται να θεωρούνται ως πραγματικοί δικαιούχοι της εν λόγω εταιρείας, κατά την έννοια των παρ. 17 και 18 του άρθρου 3 του Ν.4557/2018:

Όνομα 1, επώνυμο 1, Ημερ. γέννησης, ΑΦΜ, ιδιότητα ΠΔ, έκταση δικαιώματος ΠΔ

Όνομα 2, επώνυμο 2, Ημερ. γέννησης, ΑΦΜ, ιδιότητα ΠΔ, έκταση δικαιώματος ΠΔ

*[Η ανωτέρω διατύπωση είναι ενδεικτική και προσαρμόζεται αναλόγως των πραγματικών στοιχείων εκάστου Τελικού Αποδέκτη ενίσχυσης.]*

Ημερομηνία: … /…. /20……

Ο – Η Δηλ.......

# ΠΑΡΑΡΤΗΜΑ IΙ: email ενεργοποίησης

Σας ενημερώνουμε ότι ο Πάροχος <ΕΠΩΝΥΜΙΑ ΠΑΡΟΧΟΥ> δήλωσε στις <ΗΜΕΡΟΜΗΝΙΑ ΚΑΤΑΧΩΡΙΣΗΣ ΕΝΕΡΓΟΠΟΙΗΣΗΣ> ότι η Υπηρεσία Gigabit και ειδικότερα η προσφορά <ΠΡΟΣΦΟΡΑ> που επιλέξατε και αντιστοιχεί στο Gigabit Voucher σας με κωδικό αριθμό <Μοναδικός κωδικός voucher> έχει ενεργοποιηθεί από <ΗΜΕΡΟΜΗΝΙΑ ΕΝΕΡΓΟΠΟΙΗΣΗΣ>.

Σύμφωνα με τα οριζόμενα στον Οδηγό του Προγράμματος, καλείσθε να πραγματοποιήσετε εντός πέντε (5) από την λήψη του παρόντος μηνύματος έναν έλεγχο ταχύτητας (speed test) προκειμένου να ελέγξετε την ενεργοποίηση της υπηρεσίας. Εφόσον η υπηρεσία που λαμβάνετε από τον πάροχο ανταποκρίνεται στα χαρακτηριστικά της υπηρεσίας που επιλέξατε παρακαλούμε να επιβεβαιώσετε την ενεργοποίηση της ή άλλως να προβάλλετε αντίρρηση παρέχοντας σχετική αιτιολόγηση.

Μπορείτε να πραγματοποιήσετε το speed test πατώντας εδώ (σύνδεσμος προς σελίδα speed test).

Με την επιβεβαίωση της ενεργοποίησης της υπηρεσίας παρέχετε την εξουσιοδότηση σας προκειμένου ο πάροχος να εισπράξει επ’ ονόματι σας το ποσό που αντιστοιχεί στο Voucher.

Στην περίπτωση που προβάλλετε αντίρρηση θα ενημερωθεί ο πάροχος προκειμένου να προβεί στις σχετικές απαιτούμενες ενέργειες. Στην περίπτωση που δεν προβάλλετε αντιρρήσεις εντός του προβλεπόμενου διαστήματος των πέντε (5) ημερών θεωρείται ότι έχετε επιβεβαιώσει την ενεργοποίηση της υπηρεσίας και έχετε παράσχει στον πάροχο εξουσιοδότηση να εισπράξει επ’ ονόματι σας το ποσό που αντιστοιχεί στο Voucher.

Μπορείτε να επιβεβαιώσετε την ενεργοποίηση της υπηρεσίας πατώντας εδώ (σύνδεσμος προς φόρμα επιβεβαίωσης) ή να προβάλλετε αντιρρήσεις πατώντας εδώ (σύνδεσμος προς φόρμα αντίρρησης).

# ΠΑΡΑΡΤΗΜΑ IΙI: Υπόδειγμα εκκαθαριστικού – συγκεντρωτικού λογαριασμού

Επωνυμία Τηλεπικοινωνιακού Παρόχου (Διεύθυνση, ΑΦΜ, Στοιχεία Επικοινωνίας)

|  |  |
| --- | --- |
| Προς: | Κοινωνία της Πληροφορίας Μονοπρόσωπη Α.Ε  ΑΦΜ: 999983307  Ταχ. Δ/νση: Χανδρή 3, 183 46 - Μοσχάτο (Αττική) |

Θέμα: Εκκαθαριστικός συγκεντρωτικός λογαριασμός – αίτημα πληρωμής στο πλαίσιο του Προγράμματος «Gigabit Voucher»

Όπως υποβάλουμε αίτημα πληρωμής συνολικής επιδότησης …………….. ευρώ που αφορά στο χρονικό διάστημα από ….. έως ….. , για συνολικό αριθμό ωφελουμένων ……….. Με το παρόν δηλώνεται ότι η παροχή των Υπηρεσιών Gigabit στους ανωτέρω ωφελούμενους καθώς και η υποβολή του παρόντος αιτήματος πληρωμής πραγματοποιούνται σύμφωνα με τους όρους και προϋποθέσεις του Οδηγού του Προγράμματος.

Ο ΝΟΜΙΜΟΣ ΕΚΠΡΟΣΩΠΟΣ (ΥΠΟΓΡΑΦΗ, ΣΦΡΑΓΙΔΑ) ΗΜΕΡΟΜΗΝΙΑ

# ΠΑΡΑΡΤΗΜΑ IV: Μη Επιλέξιμοι ΚΑΔ

Αφορά σε περιπτώσεις κτιρίων, ιδιοκτήτες των οποίων τυγχάνουν νομικά πρόσωπα που δραστηριοποιούνται στους ακόλουθους τομείς, καθώς σύμφωνα με τον Κανονισμό 2023/2831, εξαιρούνται:

α) ενισχύσεις προς επιχειρήσεις που δραστηριοποιούνται στους τομείς της αλιείας και της υδατοκαλλιέργειας, που εμπίπτουν στον κανονισμό (ΕΚ) αριθ. 104/2000 του Συμβουλίου,

β) ενισχύσεις που χορηγούνται σε επιχειρήσεις που δραστηριοποιούνται στην πρωτογενή παραγωγή γεωργικών προϊόντων,

γ) ενισχύσεις που χορηγούνται σε επιχειρήσεις που δραστηριοποιούνται στον τομέα της μεταποίησης και της εμπορίας γεωργικών προϊόντων, στις ακόλουθες περιπτώσεις:

- όπου το ποσό της ενίσχυσης καθορίζεται με βάση την τιμή ή την ποσότητα τέτοιων προϊόντων που πωλούνται από πρωτογενείς παραγωγούς ή διατίθενται στην αγορά από τις οικείες επιχειρήσεις,

- όπου η ενίσχυση συνοδεύεται από την υποχρέωση απόδοσής της εν μέρει ή εξ ολοκλήρου σε πρωτογενείς παραγωγούς.

Επίσης, στο πλαίσιο του Προγράμματος δεν είναι επιλέξιμα κτίρια, ιδιοκτήτες των οποίων τυγχάνουν νομικά πρόσωπα που δραστηριοποιούνται σε τομείς που συνδέονται με την εφαρμογή της αρχής της «μη πρόκλησης σημαντικής βλάβης» (2021/C 58/01), και ειδικότερα:

α) δραστηριότητες που σχετίζονται με τα ορυκτά καύσιμα, συμπεριλαμβανομένης της μεταγενέστερης χρήσης, εξαιρουμένων των έργων στο πλαίσιο του εν λόγω μέτρου για την παραγωγή ηλεκτρικής ενέργειας και/ή θερμότητας, καθώς και των σχετικών υποδομών μεταφοράς και διανομής, με χρήση φυσικού αερίου, τα οποία πληρούν τους όρους που καθορίζονται στο παράρτημα III της τεχνικής καθοδήγησης σχετικά με την εφαρμογή της αρχής της «μη πρόκλησης σημαντικής βλάβης» (2021/C58/01).

β) δραστηριότητες στο πλαίσιο του συστήματος εμπορίας δικαιωμάτων εκπομπής της Ε.Ε. (ΣΕΔΕ) για την επίτευξη των προβλεπόμενων εκπομπών αερίων του θερμοκηπίου που δεν είναι χαμηλότερες από τους σχετικούς δείκτες αναφοράς. Όταν η υποστηριζόμενη δραστηριότητα επιτυγχάνει προβλεπόμενες εκπομπές αερίων του θερμοκηπίου που δεν είναι σημαντικά χαμηλότερες από τους σχετικούς δείκτες αναφοράς, θα πρέπει να παρέχεται εξήγηση των λόγων για τους οποίους αυτό δεν είναι εφικτό. Δείκτες αναφοράς που καθορίστηκαν για τη δωρεάν κατανομή όσον αφορά δραστηριότητες που εμπίπτουν στο πεδίο εφαρμογής του συστήματος εμπορίας δικαιωμάτων εκπομπής, όπως ορίζονται στον εκτελεστικό κανονισμό (ΕΕ) 2021/447 της Επιτροπής·

γ) δραστηριότητες που σχετίζονται με χώρους υγειονομικής ταφής αποβλήτων, αποτεφρωτήρες και μονάδες βιολογικής επεξεργασίας·

• Για τους αποτεφρωτήρες η εξαίρεση αυτή δεν ισχύει για δράσεις στο πλαίσιο του παρόντος μέτρου σε μονάδες που ασχολούνται αποκλειστικά με την επεξεργασία μη ανακυκλώσιμων επικίνδυνων αποβλήτων, καθώς και σε υφιστάμενες μονάδες, όταν οι δράσεις στο πλαίσιο του παρόντος μέτρου αποσκοπούν στην αύξηση της ενεργειακής απόδοσης, στη δέσμευση των καυσαερίων για αποθήκευση ή χρήση ή στην ανάκτηση υλικών από την αποτέφρωση τέφρας, υπό την προϋπόθεση ότι οι εν λόγω δράσεις στο πλαίσιο του παρόντος μέτρου δεν οδηγούν σε αύξηση της ικανότητας επεξεργασίας αποβλήτων των μονάδων ή σε παράταση της διάρκειας ζωής των μονάδων· για τον σκοπό αυτόν παρέχονται αποδεικτικά στοιχεία σε επίπεδο μονάδας

• Για τις μονάδες βιολογικής επεξεργασίας Η εξαίρεση αυτή δεν ισχύει για δράσεις στο πλαίσιο του εν λόγω μέτρου σε υφιστάμενες μονάδες μηχανικής βιολογικής επεξεργασίας, όταν οι δράσεις στο πλαίσιο του εν λόγω αποσκοπούν στην αύξηση της ενεργειακής απόδοσης ή στη μετασκευή για εργασίες ανακύκλωσης διαχωρισμένων αποβλήτων σε βιοαπόβλητα λιπασματοποίησης και αναερόβιας αποδόμησης βιολογικών αποβλήτων, υπό την προϋπόθεση ότι οι δράσεις αυτές στο πλαίσιο του εν λόγω μέτρου δεν οδηγούν σε αύξηση της ικανότητας επεξεργασίας αποβλήτων των μονάδων ή σε παράταση της διάρκειας ζωής των μονάδων· για τον σκοπό αυτόν παρέχονται αποδεικτικά στοιχεία σε επίπεδο μονάδας

δ) δραστηριότητες κατά τις οποίες η μακροπρόθεσμη διάθεση αποβλήτων μπορεί να βλάψει το περιβάλλον.

Οι ανωτέρω δραστηριότητες, οι οποίες καθίστανται ΜΗ ΕΠΙΛΕΞΙΜΕΣ για συμμετοχή στο Πρόγραμμα, αναλύονται με βάση τον Κωδικό Αριθμό Δραστηριότητας (ΚΑΔ) ως ακολούθως (Επισήμανση: στους μη επιλέξιμους ΚΑΔ του Προγράμματος εντάσσονται και όλες οι υποδιαιρέσεις των ΚΑΔ που αναφέρονται στον πίνακα που ακολουθεί):

|  |  |  |  |  |
| --- | --- | --- | --- | --- |
| **ΤΟΜΕΙΣ ΚΛΑΔΟΙ NACE** | **ΤΑΞΕΙΣ NACE** | **ΚΑΤΗ-ΓΟΡΙΕΣ CPA** | **ΥΠΟΚΑΤΗ-ΓΟΡΙΕΣ CPA** | **ΠΕΡΙΓΡΑΦΗ ΔΡΑΣΤΗΡΙΟΤΗΤΑΣ** |
| 01 |  |  |  | Φυτική και ζωική παραγωγή, θήρα και συναφείς δραστηριότητες |
| 02 |  |  |  | Δασοκομία και υλοτομία |
| 03 |  |  |  | Αλιεία και υδατοκαλλιέργεια |
| 05 |  |  |  | Εξόρυξη άνθρακα και λιγνίτη |
| 06 |  |  |  | Άντληση αργού πετρελαίου και φυσικού αερίου |
|  | 08.92 |  |  | Εξόρυξη τύρφης |
| 09.1 |  |  |  | Υποστηρικτικές δραστηριότητες για την άντληση πετρελαίου και φυσικού αερίου |
|  |  |  | 09.90.11 | Υποστηρικτικές υπηρεσίες για την εξαγωγή λιθάνθρακα |
| 10.2 |  |  |  | Επεξεργασία και συντήρηση ψαριών, καρκινοειδών και μαλακίων |
|  |  |  | 10.41.12 | Παραγωγή λιπών και ελαίων και των κλασμάτων τους, ψαριών και θαλάσσιων θηλαστικών |
| 19 |  |  |  | Παραγωγή οπτάνθρακα και προϊόντων διύλισης πετρελαίου |
|  |  | 20.13.1 |  | Παραγωγή εμπλουτισμένου ουράνιου και πλουτώνιου·εξαντλημένου ουράνιου και θόριου άλλων ραδιενεργών στοιχείων |
|  | 20.14 |  |  | Παραγωγή άλλων οργανικών βασικών χημικών ουσιών |
|  | 20.16 |  |  | Παραγωγή πλαστικών σε πρωτογενείς μορφές |
| 22.2 |  |  |  | Κατασκευή πλαστικών προϊόντων |
|  |  |  | 24.20.11 | Κατασκευή σωλήνων των τύπων που χρησιμοποιούνται για αγωγούς πετρελαίου ή φυσικού αερίου, χωρίς συγκόλληση, από χάλυβα |
|  |  |  | 24.20.12 | Κατασκευή επενδύσεων και σωληνώσεων φρεάτων και διατρητικών στελεχών αγωγών, των τύπων που χρησιμοποιούνται για τη γεώτρηση πετρελαίου ή αερίου, χωρίς συγκόλληση, από χάλυβα |
|  |  |  | 24.20.21 | Κατασκευή σωλήνων κάθε είδους των τύπων που χρησιμοποιούνται για τους αγωγούς πετρελαίου ή αερίου, συγκολλημένων, με εξωτερική διάμετρο > 406,4 mm, από χάλυβα |
|  |  |  | 24.20.22 | Κατασκευή επενδύσεων και σωληνώσεων των τύπων που χρησιμοποιούνται για τη  γεώτρηση πετρελαίου ή αερίου, συγκολλημένων, με εξωτερική διάμετρο > 406,4 mm, από χάλυβα |
|  |  |  | 24.20.31 | Κατασκευή σωλήνων των τύπων που χρησιμοποιούνται για τους αγωγούς πετρελαίου ή αερίου, συγκολλημένων, με εξωτερική διάμετρο <= 406,4 mm, από χάλυβα |
|  |  |  | 24.20.32 | Κατασκευή επενδύσεων και σωληνώσεων των τύπων που χρησιμοποιούνται για τη  γεώτρηση πετρελαίου ή αερίου, συγκολλημένων, με εξωτερική διάμετρο <= 406,4 mm, από χάλυβα |
| 37 |  |  |  | Επεξεργασία λυμάτων |
|  | 38.21 |  |  | Επεξεργασία και διάθεση μη επικίνδυνων απορριμμάτων |
|  | 38.22 |  |  | Επεξεργασία και διάθεση επικίνδυνων απορριμμάτων |
|  |  |  | 46.12.11 | Εμπορικοί αντιπρόσωποι που μεσολαβούν στην πώληση στερεών, υγρών και αέριων καυσίμων και συναφών προϊόντων |
|  | 47.23 |  |  | Λιανικό εμπόριο ψαριών, καρκινοειδών και μαλακίων σε εξειδικευμένα καταστήματα |
| 47.3 |  |  |  | Λιανικό εμπόριο καυσίμων κίνησης σε εξειδικευμένα καταστήματα |
|  |  | 47.91.8 |  | Λιανικό εμπόριο καυσίμων για οχήματα και άλλων νέων εμπορευμάτων π.δ.κ.α., με αλληλογραφία ή μέσω διαδίκτυου |
|  |  | 47.99.8 |  | Άλλο λιανικό εμπόριο καυσίμων για οχήματα και άλλων νέων εμπορευμάτων π.δ.κ.α. εκτός καταστημάτων, υπαίθριων πάγκων ή αγορών |
| 84 |  |  |  | Δημόσια διοίκηση και άμυνα·υποχρεωτική κοινωνική ασφάλιση |
| 94 |  |  |  | Δραστηριότητες οργανώσεων |
| 97 |  |  |  | Δραστηριότητες νοικοκυριών ως εργοδοτών οικιακού προσωπικού |
| 98 |  |  |  | Δραστηριότητες ιδιωτικών νοικοκυριών, που αφορούν την παραγωγή μη διακριτών αγαθών -και υπηρεσιών- για ίδια χρήση |
| 99 |  |  |  | Δραστηριότητες εξωχώριων οργανισμών και φορέων |
| 00 |  |  |  | Έλλειψη δραστηριότητας |

1. Μέσω του Προγράμματος «SMART READINESS» επιχορηγείται, μεταξύ άλλων, η κατασκευή της κάθετης οπτικής καλωδίωσης που περιλαμβάνει την εγκατάσταση BEP (Building Entry Point), ενός FB (Floor Box) ανά όροφο και της κάθετης καλωδίωσης που συνδέει το BEP με τα FBs καθώς και τις σωληνώσεις που συνδέουν το BEP με το σημείο αναμονής του παρόχου πρόσβασης στο όριο της ρυμοτομικής γραμμής ή πλησίον αυτού. [↑](#footnote-ref-2)
2. Για την εκτίμηση της ελάχιστης ταχύτητας της Υπηρεσίας Gigabit εφαρμόζονται οι διατάξεις του Εθνικού Κανονισμού Ανοιχτού Διαδικτύου της ΕΕΤΤ (ΑΠ. ΕΕΤΤ 876/7Β/17-12-2018, όπως τροποποιήθηκε με τις Αποφάσεις ΕΕΤΤ ΑΠ. 909/2/30-9-2019 και 946/17/13-7-2020) όπως εκάστοτε ισχύει. [↑](#footnote-ref-3)
3. Ως ώρες αιχμής ορίζονται οι ώρες από 7 μ.μ έως 11 μ.μ. για οικιακούς συνδρομητές, και από 9 π.μ. έως 5 μ.μ. για μη οικιακούς συνδρομητές. Ωστόσο, οι πάροχοι μπορούν να προσδιορίσουν και διαφορετικά διαστήματα ωρών αιχμής, ανάλογα με την κατάσταση της κίνησης στο δίκτυό τους. [↑](#footnote-ref-4)
4. Ως ώρες αιχμής ορίζονται οι ώρες από 7 μ.μ έως 11 μ.μ. για οικιακούς συνδρομητές, και από 9 π.μ. έως 5 μ.μ. για μη οικιακούς συνδρομητές. Ωστόσο, οι πάροχοι μπορούν να προσδιορίσουν και διαφορετικά διαστήματα ωρών αιχμής, ανάλογα με την κατάσταση της κίνησης στο δίκτυό τους. [↑](#footnote-ref-5)
5. Όλα τα παραστατικά που εκδίδουν οι Πάροχοι ηλεκτρονικών επικοινωνιών προς τους ωφελούμενους θα πρέπει να περιλαμβάνουν υποχρεωτικά τον κωδικό του Voucher, τον τίτλο της Προσφοράς Υπηρεσίας Gigabit που λαμβάνει ο ωφελούμενος καθώς και διακριτή αναφορά στην παρεχόμενη έκπτωση η οποία προβλέπεται στη συγκεκριμένη Προσφορά και σαφή αναφορά ότι η έκπτωση αυτή αντιστοιχεί στο Gigabit Voucher. [↑](#footnote-ref-6)
6. Ως καθετοποιημένος πάροχος λογίζεται και η περίπτωση καθετοποιημένου ομίλου εταιρειών ή εταιρειών υπό κοινό οικονομικό έλεγχο. [↑](#footnote-ref-7)
7. Το μερίδιο αγοράς υπολογίζεται επί της συνολικής λιανικής αγοράς ευρυζωνικών συνδέσεων όπως αυτό προκύπτει από τα πλέον πρόσφατα δημοσιευμένα στοιχεία της ΕΕΤΤ. [↑](#footnote-ref-8)
8. Ο πάροχος υποχρεούται κατ’ ελάχιστο να προσφέρει υπηρεσία χονδρικής που θα διατίθεται με τη μορφή χονδρικής Εικονικής Τοπικής Αδεσμοποίητης Πρόσβασης (Virtual Local Unbundling – VLU), με τεχνικές προδιαγραφές και ελάχιστα χαρακτηριστικά που συμμορφώνονται με την Απόφαση ΕΕΤΤ 859/06/16.07.2018 όπως εκάστοτε ισχύει ή/και αντίστοιχα συμμετρική υπηρεσία που θα διατίθεται με τη μορφή Συμμετρικής Εικονικής Τοπικής Πρόσβασης ως υπηρεσία τύπου L2 WAP όπως αναφέρεται στην ΑΠ ΕΕΤΤ 934/03/13.05.2020. [↑](#footnote-ref-9)
9. Σε τυχόν περίπτωση που η EETT άρει τη ρύθμιση της τιμής των σχετικών προϊόντων, η αντίστοιχη πρόβλεψη της παρούσας δράσης περί τιμής θα πάψει να ισχύει. [↑](#footnote-ref-10)
10. Το κτίριο διαθέτει «Σήμα Έξυπνης Ετοιμότητας». [↑](#footnote-ref-11)
11. Το πλήθος των ιδιοκτησιών / ανεξάρτητων χώρων που βρίσκονται στο κτίριο θα προκύπτει από το Πληροφοριακό Σύστημα του Προγράμματος «Smart Readiness» όπου θα καταχωρείται από τον Εγκαταστάτη. [↑](#footnote-ref-12)
12. [Κατάσταση Αιτήματος: ΟΛΙΚΗ ΕΚΚΑΘΑΡΙΣΗ] [↑](#footnote-ref-13)
13. [Κατάσταση Αιτήματος: ΥΠΟΒΛΗΘΗΚΕ ΑΙΤΗΣΗ ΚΟΥΠΟΝΙΟΥ] [↑](#footnote-ref-14)
14. Η διασταύρωση διενεργείται με βάση τον Κωδικό του κτιρίου. [↑](#footnote-ref-15)
15. Το πλήθος των ιδιοκτησιών / ανεξάρτητων χώρων που βρίσκονται στο κτίριο θα προκύπτει από το Πληροφοριακό Σύστημα του Προγράμματος «Smart Readiness» όπου θα καταχωρείται από τον Εγκαταστάτη. [↑](#footnote-ref-16)
16. [Κατάσταση Αιτήματος: ΑΠΟΡΡΙΦΘΗΚΕ ΑΙΤΗΣΗ ΚΟΥΠΟΝΙΟΥ] [↑](#footnote-ref-17)
17. [Κατάσταση Αιτήματος: ΕΚΔΟΘΗΚΕ ΚΟΥΠΟΝΙ] [↑](#footnote-ref-18)
18. [Κατάσταση Αιτήματος: ΥΠΟΒΛΗΘΗΚΕ ΔΗΛΩΣΗ ΕΝΕΡΓΟΠΟΙΗΣΗΣ] [↑](#footnote-ref-19)
19. [Κατάσταση Αιτήματος: ΟΛΟΚΛΗΡΩΣΗ ΜΕ ΑΠΟΔΟΧΗ ΩΦΕΛΟΥΜΕΝΟΥ] [↑](#footnote-ref-20)
20. [Κατάσταση Αιτήματος: ΟΛΟΚΛΗΡΩΣΗ ΧΩΡΙΣ ΑΠΟΔΟΧΗ ΩΦΕΛΟΥΜΕΝΟΥ] [↑](#footnote-ref-21)
21. [Κατάσταση Αιτήματος: ΥΠΟΒΛΗΘΗΚΑΝ ΑΝΤΙΡΡΗΣΕΙΣ ΑΠΟ ΩΦΕΛΟΥΜΕΝΟ] [↑](#footnote-ref-22)
22. [Κατάσταση Αιτήματος: ΥΠΟΒΛΗΘΗΚΕ ΔΗΛΩΣΗ ΕΝΕΡΓΟΠΟΙΗΣΗΣ] [↑](#footnote-ref-23)
23. [Κατάσταση Αιτήματος: ΑΠΟΔΕΣΜΕΥΤΗΚΕ ΚΟΥΠΟΝΙ] [↑](#footnote-ref-24)
24. Ως καθετοποιημένος πάροχος λογίζεται και η περίπτωση καθετοποιημένου ομίλου εταιρειών ή εταιρειών υπό κοινό οικονομικό έλεγχο. [↑](#footnote-ref-25)
25. Το μερίδιο αγοράς υπολογίζεται επί της συνολικής λιανικής αγοράς ευρυζωνικών συνδέσεων όπως αυτό προκύπτει από τα πλέον πρόσφατα δημοσιευμένα στοιχεία της ΕΕΤΤ. [↑](#footnote-ref-26)
26. Ο πάροχος υποχρεούται κατ’ ελάχιστο να προσφέρει υπηρεσία χονδρικής που θα διατίθεται με τη μορφή χονδρικής Εικονικής Τοπικής Αδεσμοποίητης Πρόσβασης (Virtual Local Unbundling – VLU), με τεχνικές προδιαγραφές και ελάχιστα χαρακτηριστικά που συμμορφώνονται με την Απόφαση ΕΕΤΤ 859/06/16.07.2018 όπως εκάστοτε ισχύει ή/και αντίστοιχα συμμετρική υπηρεσία που θα διατίθεται με τη μορφή Συμμετρικής Εικονικής Τοπικής Πρόσβασης ως υπηρεσία τύπου L2 WAP όπως αναφέρεται στην ΑΠ ΕΕΤΤ 934/03/13.05.2020. [↑](#footnote-ref-27)
27. Σε τυχόν περίπτωση που η EETT άρει τη ρύθμιση της τιμής των σχετικών προϊόντων, η αντίστοιχη πρόβλεψη της παρούσας δράσης περί τιμής θα πάψει να ισχύει. [↑](#footnote-ref-28)
28. [Κατάσταση Παρόχου: ΕΓΓΕΓΡΑΜΜΕΝΟΣ] [↑](#footnote-ref-29)
29. [Κατάσταση Παρόχου: ΔΙΑΓΡΑΜΜΕΝΟΣ] [↑](#footnote-ref-30)